url: =USA gam aa nungtading khatbangin hongsang zoding uhhiam? (2) :: ZOMI DAILY\nposted on 26 July 2016 at 7:00 am Lomkholna: Malaysia, News, Refugee, Zomi\n(Anuai aa thute khempeuh pen, Zomi khat ii DHS interview lutna pan, alut nailo a kisamte-in theihkholh kigin’ kholhna a lemtuam dingin hopsawnna hibek aa, DHS uliante leh zum nasem khat peuhpeuh ii ngaihsut piakna kihello hi.)\nIh Zolai a simthei peuhmahin, hih thute kei kisam ke’ng ci hetlo-in sim hamtang ni; Minute 10 zong beilo ding hi. Tuazawh ciangin, laisim khalo, ahih kei leh laisim theilo, ahih kei leh laisim a kinlo mipih khat peuhmah tung, ahih kei leh a kisam khempeuh tung ih hilhsawn tekding hanciam hamtang ni.\nA beisai kaal THUPUAK sungah, Thulu (11) tawh DHS te vaihawm zia aki telthei pending iki hawmsawn khin hi. (THUPUAK aluite zong ki ngenthei den.)\nThu hong kidot dan kibanglo ding\nDHS interview ah, a beisa aa ih gensa dotnate simloh pen thu hong dotdan khat leh khat a kibat theihna ding omlo hi. Banghang hiam cih leh, gam pan ih taiina a hang, ih taiikhiat zia leh, ih phukkhak thute aa kipan, Malaysia ah nuntak zia, kimat-kihen tuah leh tuahlo vaite a kibang omlo ihih man kici theiding hi.\nTua ahih manin, DHS interview dingin bangci kigin’ ding ka hiam cih pen khat leh khat kidot ding hitheilo hi. Cihnopna-ah, OPE (RSC kicita) in DHS aa ding a lungkim huai, kisam asak bang un thu hong dotsa hi aa, DHS panin tua OPE aa ih gensa, a ciaptehna laidal lian mah DHS officer in amai-ah a laidal phahsa-in thu hong dong ahi hi. Tua hi aa, DHS lutding teh, ih thuteng khatvei enkik khol le’ng bek kingah aa, a thakin kiging kikkik cih omthei ngiatlo ding hi.\nThu hong dotzah kibanglo ding\nKei bang, na gam pan nong taiina ahang ci aa hong dot ciangin, a kicing simsimin genpha kik ding ka kithawi leh, “A hang genziau-in, OPE panin na gensate hiah ciamteh khin hi ungh.” hong cikik ziau hi. Khatvei ih gensa ommah bangin, USA pan officer te DHS (Malaysia) ah a lomlom in na hong sem uh aa, group khat a ciah khitteh a dangkhat cihdan ahih manin, khat leh khat ii dotnop zia leh dot hamtang thu a bulpi teng a kibat ding hang, officer khatciat tung thu tampi kinga veve ki cithei hi.\nInnkuan tawh a lutkhawm veve khat leh khat a dotna kibanglo maithei hi; Khat leh khat hun a beizah kikimlo maithei hi. Tangval, ahih kei leh nungak khat aa lut veve khat leh khat a dotna leh a dotzia kibanglo maithei hi; A hun sauna zah kikimlo maithei hi. A dot hun zong kibanglo hi. Kei hong sau dot gawp in teh, ahih kei leh kei tawmno khat hong dong lel in teh cihte pawl aa kigin’ khak ding hilo zaw in, OPE lai aa ih gensa thute bangbangin hong dotna bangbang ih gentheih kikding thupi hiziau gige hi. OPE mahmah na thupi masa hi, cih phawkthak ni.\nLung himawh lua ke’n, kiging khinta hi teh! Kha tampi na ngak gam thumna pen na tungta ding hi.\nPrevious: Leitung pahtawina a ngahte ~ Rev. Khup Za Go\nNext: Zomi leh khuathak ~ Lian Za Tuang


timestamp: atn

url: =UK te ii EU Commissioner zong nasep khawltading :: ZOMI DAILY\nposted on 25 June 2016 at 9:36 pm Lomkholna: News, Sawltak, World\nUK te ii EU Commissioner (European Commissioner) asem laitak ahi Lord Hill zong a panmun panin khawlding genkhiata hi. Lord Hill zong European Union panin UK gam akhawlding dik asalo pawl hi a, tu’n UK gam pen European Union pan paikhiatding mipi atamzaw in thukimmawk uh ahih manin, amahzong a panmun panin khawlding ateelzaw ahihi.\nTuibuasa ki luakkik theilo hi “What is done cannot be undone” acihkawm in nasep khawlding genkhia hi.\nStatement ah agenkhiatna ah Financial Services tawh kisai makaipi asepna panin kasep suakding hisanawnlo kahih manin kakhawlding ci ngeu hi. Ahi zongin ama zalaihding tetawh hoihtak in panmun aki ap khin mateng anasep zomsuak laisamding hi.\nLord Hill pen Prime Minister David Cameron mahbang in UK gampen European Union sungah aomsuakding hoih asazawpa khat ahihi.\nLord Hill nasep akhawl ciangin amamun ah Latvian Politician khat ahi Valdis Dombrovskis in apanmun luahtoding cihzong kiza hi.\nScotland te ahihleh European Union sungah omsuakding mah lunggulh tantan laileh kilawm uhhi. Scotland’s First Minister Nicola Sturgeon in agenkhiatna ah Brussels tetawh amanlang in kikupna neihding ka hanciamding a, European Union sungah Scotland munkhat hong koihsaklai nading in ka hanciamding cihi.\nTua ahih manin, akisap leh Scottish Independence Referendum zong khatvei ki thakpat kulkhatheiding cihzong genkhia hi.\n2014 kumsung in Scotland te UK gampan in paikhiatding lunggulhna hong neingei uh a, “Scottish Independence Referendum” ci’n hong buaikhengkhang uhhi. Tuahunlai inzong mipi Vote tawh thu khensatna hongneih taktak uhciang in, Independence laklohding in zozaw ahih manin UK gamsung ah aomsuaklai uh ahihi. Tu’n EU vaitawh khatvei hongki satsuah leuleu leh bang hongcidiam cihkhat hileuleu hi.\nUK gamsung thuthang te pen tulaitak leitung gamtuamtuam te in lunglut mahmah uhhi. Ni atum ngeilo British Empire pen ni atum kuankuan hoih hitamai hiam? ZD Sawltak #zomidaily\nPrevious: Hong maisak ingh Nu aw! ~ Francis Lamthang\nNext: George Washington Tangthu ~ Timothy Naulak\nPa Pau Thual (Zampi khua, kum 40) – dahna khitui


url: =US Ohio State sung aom Night Club khatah thau kikapna piang in mi 1 si, 14 liam ~ ZD :: ZOMI DAILY\nposted on 26 March 2017 at 8:02 pm Lomkholna: News, Sawltak, USA, World\nUS Ohio State sung aom Cincinnati khusung Night Club khatah thau kikapna piang ahih manin, mi 1 in sihlawh a, adangzong mi 14 bang liam cih CNN pan kiza hi.\nThau kikapna apianna pen Cincinnati khuasung aom Cameo Night Club sung ah hi a, Sunday zingsang 1am hunpawl in buaina apiang ahihi. Cincinnati Police Sgt. Eric Franz in agenkhiatna ah aliam tampi te lakpan Surgery akibawl zong tampi mah om ci a, tuciangciang thau akap Suspect matzawh omnailo cihi.\nAhi zongin Police te’n agei ah amukha mipi te dotna aneih kawikawi laitak uh ahihi. Police Sgt. Eric Franz in agen masakna ah thau akappen mi khatbek hiloding, “multiple shooters” ci’n honkhat hikhading hi ci’n genkhia hi.\nAhi zongin akhuanung ah Cincinnati Assistant Police Chief Paul Neudigate in genkhiatna neikik leuleu a, thau akap pen mi khatbek hiding cikik leuleu hi.\nAhi zongin thau akappen kuacih ki theician nailo a, Terrorism bel hiloding in ki ummawh cihi.\nCameo Night Club ah lungmuanna aomnading in Security asemding in Police Officers te ngiatzong akicial ahihi. Police Officers nihpen Night Club lutna Entrance ah Duty aki dingsakden hi a, adang Police Officers nihte pen mawtaw koihna Parking Lots ah Duty aki dingsak hi ci’n Sergeant Franz in genkhia hi.\nRelated: US, Wisconsin State sungah thau kikapna piang, mi 4 si ~ ZD\nUS gamsung Las Vegas ahzong Saturday zingsanglam in Bus tungkhatah thau kikapna piangin mi 1 si in adangkhat liam cihzong kiza hi. Thau kikap cih vive kilimzak mahmah hi. ZD Sawltak #zomidaily\nPrevious: Las Vegas ah thau kikapna piang, mi 1 si in adangkhat liam ~ ZD\nNext: Kawlgam Letpadaung ah khuasungmi te leh Palik te buaina hangin mi 15 liam ~ ZD


url: =Malaysia, Taiping khuasung ah naungek khat anungtalai in ki nusia :: ZOMI DAILY\nMalaysia, Taiping khuasung ah naungek khat anungtalai in ki nusia\nposted on 2 July 2017 at 7:49 pm Lomkholna: Malaysia, News, Sawltak, World\nMalaysia, Ipoh City panin agamlalo Taiping khuasung ah naupang angeklai mahmahkhat kipai cih theStar pan kiza hi. Tua naupangno pen numei hi a, Taiping khuasung aom Hopital khat ii Lobby sungah aki nusia ahihi.\nTaiping OCPD Asst Comm Harrith Kam Abdullah in agenna ah tua naupangno pen Taiping Hospital polyclinic ah Friday nitaklam 9:30pm hunpawl in Security Guard te’n amuhkhiat uh cihi.\nSecurity Guard te’n tua naupangno pen amahguak tutna tungah aki nusia mukhia uh ahih manin Police te zasakpah uh cihi.\nNaungek ngei ah ip khatzong ki nusia in, asungah Diapers honkhat leh naupangpuan silhkhat, Towel cihte kiguang cihi.\nNaungek pen nungtalai ahih manin Hospital thunei te kiangah ki ap hi.\nTaiping OCPD Asst Comm Harrith Kam Abdullah in tuni Sunday ni in Statement akhahkhiatna ah hih naupangpen asuakcil hiding in ki ummawh a, ahi zongin a laigui pen ki tankhin cihi. A laigui akitan hangin ki khihsaklo in kikoih cihi.\nHih naupang tawh kisai atheikha leh anu apa atheikha te’n Taiping Police ah Report hongbawl un ci’n zaksakna genkhia hi.\nRelated: Malaysia, Kelantan ah naungek suakcil khat Suitcase sungah koihin akipai kimu\nHih naupang pen anu in anutsiat hiding in ki ummawh ahih manin “Section 317 of the Penal Code” thukhun tawh kizui in naungek kipai cihtawh thu kibawlphot cih kiza hi. Malaysia gamsung ah naungek suakcil akipai, aki nusia cih thuthang kiza zelzel hi. Sawltak #zomidaily\nPrevious: Kuala Lumpur, Wangsa Maju vengsung aom Car Workshop khat meikangtum\nNext: Sungai Buloh – Kajang MRT meileng lampithak Ready dektakta\nZomi pih tungah huh ngetna! ~ Zomi Quavadis


url: =Pawlpi Pian Ni (Church Birthday) ~ Mang Khan Khup :: ZOMI DAILY\nposted on 16 May 2016 at 7:11 am Lomkholna: Article, Biakna, Mangkhup\nThu masa :: Christian pawlpi tampite in Christmas, Good Friday leh Easter Sunday zah a, a thupi ngaihsut khol loh uh, a thupi mahmah ni thupi ni-in Pentecost ni hi a, tua ni pen Christian Pawlpi hong pian khiatni ahi hi. Khangluite in “phulum phul nading leikha in petlet” cih paunak a neih mah bangin Pentecost ni pen a phulum ahi, pawlpi pian khiat nadingin a leikha ahi hi. Leitung pawlpi tampite in hih Pentecost ni pen a thu a theih bek dingin, Kha Siangtho hong ki buakni leh Sawltak te nasepna hi ci-in pawlpi pianni ahih lam phawk taktak lo uh hi. Pawk uh hi leh mihing pianni a kipan gam khat pianni te zong lim ngaihsut in Birthday bawl tangtang uh hi. Hih pawlpi pianna thu leh a zia ih tel nadingin Pentecost thu ih kikum masa ding hi.\nI. Pentecost bang hiam?\nPentecost pen mikang pau hi a, Greek laimal pentekostos pan kila hi-in, sawmnga(fifty) cihna ahi hi. Judah mite’ pawi nam sagih lakah a lina leh a lian nihna hi a, anlak zawh cianga a ki bawl lungdam kohna pawi ahi hi. Hih pen nipikal pawi zong kici a, paisan pawi a cin khit ni sawmnga dong kisim to pawi ahi hi.(Siampi 23:15-17)Tua banah Sinai mual tungah thukham sawm a piak ni zong tawh ki tuak lai hi. Christiante aadingin hih ni a thupi diakna ah, Topa Zeisu si-in a thawh kik zawh ni sawmnga ni a cin tawh ki tuakin Kha Siangtho ki bua a, Pawlpi hong pian khiatni ahih hang ahi hi.\nChristiante aadingin Zeisu nungzui masate tungah Kha Siangtho ki piak ni masa, ni thupi ciamtehna ahi hi. Judahte’ hun lai-in Hebrew kamin Shavuot a kici Nipi kal pawi ahi hi. Igypt gam sal tanna pan a pai khiat zawh uh ahih kei leh paisan pawi zawh ni sawmnga ni ahi hi. Pentecost ni tun ma, Zeisu sihna leh thawhkik khit in zong Pawlpi cih bang om nailo hi. Pentecost ni hong tun ciangin Kha Siangtho ki bua a, tuani pen leitungah Pawlpi pianni (Church Birthday) hipah hi.\nII. Hih Pentecost ni in bangthu piang?\nHih thu a pian nadingin tanglai kamsangte leh Topa Zeisu mahmah in a gen kholhnate na om khin zo a, tuate a tangtunna ahi hi.(Joel 2:28-33; Sawltak 2:16-21) Hih thu pianzia pen Thuciam thak sung Sawltak a lian nih sungah na kiciamteh a,” Pentecost pawikham ni a tun ciangin amaute khempeuh mun khat ah a om khawm uh hi. Tua laitakin huihpi nung bangin vantung panin awging khat thakhat in hong suak a, amau tutna inn a dim sak hi. Tua laitakin meikuang tawh ki bang leiite ki khenin, amaute kiangah kilang uh a, amaute khempeuh in Kha Siangtho tawh kidimin, Kha Siangtho in thu a piak bangin kam tuamtuam tawh thu a hilh uh hi.” (Sawl.2:1-4) Tua ni pan kipan in Zeisu min tawh na khempeuh sep kipan hi.\nJudah mite’ ngeina bangin Pentecost pawi ni in Jerusalem khua ah gam sung mun tuamtuam pan hong pai pawisim mi nam 17 te in a zak ngei loh uh kam tawh pau bualbual a Pasian’ min phatna a zak ciangun lamdang a sa mahmah uh hi. Pawl khat te in a mau pianpih kam bangin a za uh hi. Pawl khat in hai ngaihsut uh a, zukham bangin ngawh liangin zahko uh a, pawl khat a lungsim uh vut in a ki khel uh hi.(Sawltak 2:12) Hih hun sungin Kha Siangtho a ngah lam uh ki theihna ahi, theih loh pau, glossalalia(Greek glossais lalo) in pau uh a, Pasian tawh kiho na bek hi-in, kuamah in a pau theilo uh hi.(Sawl.2:4; 10:45-47; 19:6; 1Kor.14:2) Tua hun lian mahin amau kam ciat a, a ki za thei kamtuam pau zong om a, tua pen mimal leh pawlpi ki puahphat nading kamsanna tawh kizom kamtuam pau ahi hi.(1Kor.14:5-6,13-17)\nPaul laikhakte sungah Kha Siangtho letsongte thu kician takin na gen a, tuate khempeuh Sawltak te hun sunga thupiang vive ahi hi. Hizah takin kitel takin Kha Siangtho thu leh thuman thutak a gen hangin a za mite’ lakah lungsim nam nih om tawntunga, a um thei pawl om mah bangin a um theilo a, a langdo zong om tawntung hi. Tudong mah tuate a kizom lai hi a, nitawp ni ciangin a upna leh up lohna thaman ciat uh hong sang ding hi.\nIII. Thuciamthak pawlpi hong suakkhia\nMate 16:18-19 sungah “Ke’n kong cih-inah, nang, Piter na hi hi. Hih suang tungah ka pawlpi ka lam ding hi. Hell khua kongkhakte in tua pawlpi a zo kei ding uh hi. Vantung Gam kong hon’nate nang kong pia ding hi. Nang in leitungah na hen khempeuh, vantung gamah kihen ding hi. Leitungah na phel khempeuh vantungah zong kiphel ding hi,” ci-in na gen khol hi. Luka 24: 47-49 sungah zong,” ama min tawh mawh kisik kikna thu leh mawhmaisakna thu Jerusalem khua pan akipan mi pawl khempeuhte’ kiangah a kigen ding hi ci-in ki gelh hi. Hih thute ah teci nahi uh hi. Pa’ thuciamna kong pia ding hi. Ahih hangin vantung pan vangliatna na ngah matengun, hih khua ah na ngak lai un,” a ci hi. Sawltak 1:8 ah zong Jerusalem khua-a kipan leimong dongin ka teci nahi ding uh hi, cih a tangtunna ahi hi.\nHih a tunga Topa Zeisu kamciam nate pen Pentecost ni ciangin hong tangtunga Piter in Topa Zeisu thu a up ding uh a gen ciangin tua mite a lung uh vut a, “Ute naute aw, bang ka ci hih ding uh hiam? Ci-in Piter a kipan a dang sawltak te kiangah a dong uh hi. Piter in, “ Na mawhnate uh kisikkik unla, na vekpi un, mawh ki maisakna dingin Zeisu Khris min tawh kibaptaiz un, tua bang na hih uh leh, Kha Siangtho’ thupha letsong na ngah ding uh hi. Bang hang hiam na cih leh, kiciamna in note leh na tate uh ahi zongin, gamla ah a om Topa ih Pasianin a sap ding mi khempeuh ading ahi hi,” (Sawl.2:37-39) ci-in a gen hi. Tua thu a mang mite ki baptaiz uh a, tua ni-in mi tulthum bang a ki behlap uh hi. (Sawl.2:41)\nHih a tunga Piter ii vantung gam kong honna leh Pawlpi pianna thu bulphuh te ih et ciangin a nuaia thu laigil te ih tel ding kisam hi. Bang hang hiam cih leh hih Jerusalem khua thupiang bek hilo in, a dang pawlpi dinna khempeuh ah a din pih thu bulpi uh kibangin kamsangte leh sawltakte’ tungah a ki zom pawlpi ahi hi.(Efesa.2:20-21; 4:5-6)\n1. Mawhna kisikkik un la, Zeisu Khris min tawh ki baptaiz un,tua hi leh Kha Siangtho na ngah ding uh hi, cih thu thum tawh na ding uh hi. Ki sik ding mawhna leh maisak nadingin mawhna phungpi nam bangzah om a, tuate bangci maisak cih ki kum suk ni. Mawhna bulpi nam thumte:\n(a) Luah suk mawhna: Hih pen Adam leh Evua tungtawna ih luah suk mawhna ahi hi. Hih mawhna a mai nadingin kumsim a kigo gansi te’ tang dingin Topa Zeisu khatvei hong sihna tawh mihinga min piang khempeuh hong tan khin zo hi. Hih sisan tawh a umte bek hong tan hilo in a umlo, biakna nam tuamtuam te zong a tatsa ahi hi.(Rom.3:23; 6:23;1 Kor.15:22,45)\n(b) Zeisu Khris Up loh Mawhna: Mihingte a it manin Kha Pasian kimlai mihingin hong paisuk a, a sisan tawh hong tanin hong thawh kik khit teh tua hong puak suk Pasian’ min neipa Zeisu up loh mawhna ahi hi. Judahte in zong Zeisu pen a mah leh a mah Pasian bangin ki gen cih mawh sakna bulpi tawh a thah uh ahi hi. (John 19:19) Hih mawhna pen ama min ahi Zeisu min bek tawh tui kiphumna in maisak thei bek hi.(Sawl.2:38; 10:47;19:4-5;22:16)\n(c) Nisim Mawhna: Hih pen Zeisu sungah ih suah kik khit ciangin si leh sa tawh ki nungta lai ahih manin ih ngaihsutna a kipan genna leh sepna tawh kizom mawhna te ahi hi. Hih pen lungsim kisik takpi in thu ngen leng ih mawhna hong maisak hi.(1John. 1:9)\n(2). Hih ki ciamna pen kuate’ aading hiam cih tawh ki sai-in, note acih ciangin a gei a om Judah suante a gen hi a, Pasianin a sap ding gamlapi ah a omte cih pen Gentail mite ahi hi. (Efesa.2:11-13)Zeisu pen Judahte leh Gentailte’ or mi khempeuh aadinga hong pai ahi hi.\nTu in hih a tunga ih gensa Jerusalem khua ah hong ding masa(Original Church) ii ki ngakna bulpi a tomin sut kik lehang; Jehovah in hong gum khia hi cih min hong pua Zeisu tungah a kilam pawlpi hi a, amah bek Pasian hihna tungah a kinga pawlpi ahi hi.(Thuhilh kikna 6:4;1Kor.8:6; 1 John 5:20) Amah in Si, Tui, Kha tawh hong pai mah bangin amah a umte in tua teci pang thum mah tawh dawn tuahin ih neih ding hong kal hi.(John 8:32; 1 John 5:6-8) Hih thu a telsiam dingin Topa’ Kha Siangtho in na lungsim kha hong hon sak tahen.\nIV. Hihthu apiang takpi mahin ih um theihiam?\nA khial theilo Pasian’ kammal ahi, Lai Siangtho a umte aadingin Sawltak bu sunga thute zong umin muang thei dinga, ahi zongin Lai Siangtho ii thu neihna(authority) um zo taktak lo in a lunghiang lai mi na hih leh hih Sawltak sung thupiang pen na muang zo taktak kei ding hi. Hih Sawltak bu sunga thupiang pen mipil pawl khat in a man leh manlo a kan ciangin, a dangah ki khum lo a, hih bu sung bek mah ahih manin hih bu sung longal lak theih leh tehkak theih ding a dang mu tuanlo uh hi.\nTua Sawltak bu sunga a muh bangun tangthu te Encyclopedia sungah na ciamteh uh hi. Tua bangin Lai Siangtho lam pilna neite in zong a kan ciangin, pawlpi pianna thu, thupi lak mel lo in, Kha Siangtho ki piak zia leh a kiim a pam teng lumlet in gen zul pongmawk uh hi.\nSawltak bu zom a ki gelh laikhak tuamtuam te zong Sawltak hun sunga pawlpi dingsa teng leh thupiangsa te tungtawna ki khak bek ahi hi. Tua bang theisa hinapi-in pawl khat in a pawlpi ki ngakna zia taktak sangin a kisapna tungtawn a thu hilhna peuh bulphuh zaw thei uh hi. Sawltak Laibu gelhpa pen Luka hi a, Thuciam thak bu a thumna gelhpa mah ahi hi. Hih Luka Laibu ih muan leh Sawltak laibu zong ih muan kul hi. Luka Lai Siangtho gelhpa in Sawltak bu sungah kuamah in a zak ngeiloh, theih loh pau tawh Kha Siangtho ngah lam hong ki theisak a, tuani mahin Pawlpi pian na thu na ciamteh hi.\nMi tampi in a theih loh lai-in a nialnial hangin Pasian Kha Siangtho ii nasep tawlnga tuanlo hi. Nidang hun leitung leh ih Zogam mahmah ah Kha ki buak cil lai-in mi tawmno cik bekin sang thei a, a hai zah dongin a ki lipkhap liang hangin tuhun ciangin leitungah a manlang taka khang pen khat ahi hi. Pasianin a hunhun in thuman thutak hong lak toto in ih phak, ih theih nailoh thuman thutakte a ki nialnial lai hibek a, theih loh kalin ih nialnialte’ nung a kizuizui ahi hi.\nHih Pasian’ tat khiatna thu pen khang khat khang nih thu leh a kum ki ciangtan khat vai ding bek hilo a, a bei ngeilo tawntung thu ding ahih manin ei ii leitung lungsim lel tawh neu ngaihsut a, ka cihsa ka cih ci a, lungtang khauh ngam dingte nam hilo hi. Mipil misiam leh a tamzaw thukimna peuh tawh vantung gam thu a ki khen ding hilo hi. Hehpihna hun sung Pasianin thuak keiikai in hong zol hi bek a, thu a khen ni ciangin pammaih hongs a hetlo ding hi. Hih leitung nuntakna pen tawntung nopna leh Gawt mun khat zawzaw pai nading ki gin kholhna mun bek ahi hi.\nPentecost a kici, ni-in vang liatna a nei hilo a, tua ni a thupiangte in vang liatna nei hi. Anlak pawi leh nipikal pawi Pentecost ni pen Topa tungah lungdam kohni ahi hi. Sinai mual tung pan thukham lak ni ahi, Pentecost ni-in mi 3000 in sih lawh a, Topa Zeisu thawh kik zawh ni sawmnga cinna Pentecost ni-in mi 3000 in nuntak lawh hi. Tuhun ciangin a tawntunga ki mang ding Kha nuntakna sangin tomkal sung bek ki mang ding leitung nuntakna ki thupi ngaihsut zaw hi. Thuman thutak sangin a puatham teng ki lunggulh zaw a, nuntakna sangin sihna lampi ki telzaw ta hi.(Isaiah 30:10; 2Tim.4:3-4)\nSawltak hun sunga Jerusalem pan hong kipan pawlpi diktak thu bul phuh sangin khuamial sahpi sunga pawlpi piangtawm te thukhun te ki zui nuam zaw ta hi. Kha nuntakna sangin taksa nuntakna bulphuh in pawl leh gual sep leh bawl ki zong zaw ta hi. Hihte in ih theih nailoh thupiangte hilo a, tua bang hun hong tung ding hi ci a, kamsangte leh Lai Siangtho gen vive a tangtun na ahi hi. Zeisu leitungah mihinga hong pai lai-in bawngan kuang sungah hong tuanga, mi ten sihna tawh thu a khen hangin, a nih veina hong paikik ciangin sakol kang tungah tuangin a mah in thu hong khen ding hi.\nNitawp ni ciangin na pilna, na hauhna, na pawlpi, mi tamna leh na suan na muan te in nang hong gum zolo dinga, Gawtmun na tunpih mi a tam mahmah hangin nuam na sa tuan kei ding hi. Leitungah pawlpi tampi a om hangin lei Jerusalem khua pan kipan pawlpi tawh ki tuak upna leh kalsuanna na neih kei leh Sawltak te tunna na tung ngei kei ding hi. Sawltakte tunna na tun kei leh a lailak ah khawl mun om nawnlo a, a dang khat pen Hell meiilipi hipah hi.\nLai Siangtho pen a umte’ aadingin nuntakna hi a, a umlo te’ aadingin sih tawntung nading haamsiatna ahi hi. (Mang.20:15) Na tawntung mun ding ni khat zan khat thu in na khel thei kei dinga, ahih hang, na tun nading lampi tu mahmah in na khel thei hi. Lawm aw tuni-in Nuntakna leh Sih tawntungna koi na tel zaw diam? Hell gam in na ciah kik nading return ticket neilo hi. Hih thute a telsiam dingin Topa in thupha hong pia ta hen. Note tawh Topa’ lenggah huana mapang Khawm, Mang Khan Khup (Tulsa, USA, May 15, 2016 Pentecost Day)\nPrevious: Paul Taangthu ~ Thang Siangh\nNext: Pastor’ tanu teci panna (True Story)


url: =Lungdampihna - Zomi Community Network - Your Network\nPosted by Zomi Center on November 1, 2011 at 11:07pm in Zomi & Zogam\nAmerica Baptist Church aading Pasian hong zatsak Zomi Khangno khat\nPasian khuavaak i san zawh, tu ma kum zakhat lai a ki pan, Pasian in ei Zomi te ih pianna Zogam pan in Kawlgam, Vaigam leh mun tuamtuam (Regional) ah hong puak khia hi. Hih bang a i ki thehthaang na pen tu ma kum sawmnih kim aki pan hong tangzai (a mimal leh a mun, Global) semsem in, tu ni in leitung mun tuamtuam ah a ki zel khin phial ih hi ta hi. Tu ta dih in Pasian hong puak na na mun leh gam ciat ah ih bulkip theih nang in a hanciam lai a tam zaw i hi phial zong in, a bulkip khinsa ih mipih te zong damdam in hong ki behlap sem sem ta hi. (A bulkip: ih tun na gam ciatah tua gammi te bangin pilna, siamna nei a, liangko kikim a, a nung ta zo te). Gentehna in, USA gam sung bang ah, a gammi tampi te nangawn a ngah zawh mengmeng loh uh, Professor, Physician, Engineer, Lawyer, Nurse cih dan a, siamna tawh nasep (professional occupation) a nei te zong ei Zomi te sungah, hong om kiukiu ta hi. Lungdam huai mah mah ka sa a, ih minam bup aading in Pasian in thupha hong piak sak leh hong zatsak mi te hi ci in ka um hi.\nTua bang thuhoih te lak pan in, tu nai a thu piang khat kong gen nuam hi. America Baptist Churches te tawh a ki zom a hi, Exton Community Baptist Church, PA in August 01, 2011 ni a ki pan ih Zomi khangno khat ahi, Joseph Thang Cin Sum a Pastor ding un hong zatsak uh hi. A sep a ki pan tu ni ciang dong Pasian in ompih in, lawhcin na pia a, October 30, 2011 ni, nitak nai 3 in America Baptist Churches-USA (ABC-USA) te vai hawmna tawh Blue Bell khua, PA a om Grace Baptist Church ah ordination piakna hong neih sak uh hi. Rev. Joseph Sum pen Kawlgam sung pan ABC-USA te ordination piak na a ngah masa pen a hi hi. Tuma kum zanih kim a Kawlgam ah hong pai American missionary te a hi, Rev. Dr. Adoniram Judson (1813), tu ma kum za val deuh a Zogam ah missionary a hong pai a hi Rev.Dr. J.H.Cope te a ki pan sangmang tampi te hong ki piak khiat na hang in, Kawlgam minam tuamtuam te sung ah Pasian khuavaak hong tang in thu um mi tampi hong om khia hi. Tu ni in ih biak Pasian in ei khuavaak hong puak khia a hi America thu um mi te sung ah Tuu cing a sem kik ding in ih sanggam pa, Rev. Joseph Sum, hong zat sak a hih man in, Ama min i phat hi.\nRev. Joseph Sum pen tulaitak a Global Zomi Alliance (GZA) makaipi leh Tedim Baptist Church, Yangon (TBC-Y) i senior Pastor a hi Rev. Dr. S. Pau Khan En leh Sianu Zen Khaw Don te ta pa nihna a hi hi. Rev. Joseph Sum in Eastern University pan in M.Ed. leh Palmer Theological Seminary pan M.Div. degrees te a ngah hi. Eastern University pan mah in Health Services lam tawh M.Sc. zo a, Nurse a sem Anna tawh ki pumkhat na nei uh a, ta nei nai lo uh hi.\nRev. Joseph Sum i a Pawlpi ah a hunzat masakna hih a nuai a link pan ki ngai thei hi. http://extoncommunitybaptistchurch.blogspot.com/2011_08_01_archive.html Pasian in mai lam ah Rev. Joseph Sum a tang zaizaw in hong zat sak lai hen la, hih lai a sim ei te zong ei tatna mun ciatpan Ama min a thang sak zoding in thupha hong pia hen!\nLungdam pihna leh deihsakna tawh,\n[Blessed Zomi: blessedzomi@yahoogroups.com]\nNaupangte tawh hunbawl khopna (MP3):\nAmerica Baptist Church aading Pasian hong zatsak Zomi Kha.pdf, 11 KB\nPermalink Reply by Zomi Center on November 22, 2011 at 7:39am\nGrace Music Institute (GMI)\nYangon khuapi sunga om, Rev.Go Lian Suum (a) David Suum (President/ Director, GMI & Senior Pastor, Grace A.G, Yangon) makaihna tawh Studio hoih mahmah khat hong neih zawh manun i lungdampih mahmah hi. Tunung US pan a hong puak ahi, Drumset hoih mahmah khat hong neihbeh lai uh hi. Tua pen Kawlgam sumin teng 50 val leh a bulhna, a koihna bawlna teng tawh 70 mahmah bei ci uh a, tamlah man kasa a, hoih mahmah kasa mai hi. Ka velvel, ka zuutzuut kha liang hi. Tua lo a vandang dangte ahih leh a hoih vive a neih khit ngen uh hi a, la tamsim mah hih studio panin kikhum khin zo hi. Tu-in drumset thak set khat kibehlap ahih manin mailamah Zomite hi-in tapidaw tuamtuam lakhum ding te'n i zat pih thei ding hi, cih lungdamhuai thu kong pulak hi.\nNov.17,2011, 1:00 Pm hunin Siate leh sangnaupangte akipan music tuamsiam pawlkhat tawh Pasian' tung apna hun thupitakin nei uh hi. Tu-in a Photo tawh hong khak kik thei pan hi ing. Na na etsak un.\nNo.49, 8 Floor-Right\n40th Street (Lowest Block)\nKyaukthada Township, Yangon\nHih "Grace Music Institute" (GMI)ah music lah hoihin a tumte lah deihsakna a nei vive leh a siam ngait te ahih manun la khum dingte in zuat huai mahmah ahihna kong pulak hi. Topa'n a sem abawlte leh a zangkhate thupha hong pia ta hen.


url: =India PM Kawlgam ong zinding\nZomi akua mah peuh tu laitak ih Zomi leh ih Zogam pen ih up mawh zah sang leh ih ngaihsutna sangin ong tualniam zaw tawh ki bang hi. Ih ngaihsut khak ciangin khatveivei ihtha nemin ih lungsim ong neu teitai in ihkahtha bang ong suak liang hun zong omthei hi.\nCNF te vai zong khua nih pan khuali ah ong omsawm zaw lai uh a tua vai zong akhawlsawm hinai lo hihang tukpeng kisui bang hilehang ani cing nailo in akisuisui lai ahih teh lung kia nailo ding hihang. Tulaitak kumpi te tawh thukimna bang dan uh hi leh kumpi te sep ding bangmah omlo dinga tua bang tawh sauvei na ongsemkhawmthei peuh mah lo ding uh hi.\nA genteh na in Zomi gamdang gam mi suakkhinsate bang ong ciahkik nuam le uh amau kiangah thu zaksak masa ding cih hi a ahun ong tun teh amau kiangah kul nawn lo in kumpi ten Zogam sungah ut leh ciah ut leh omtheihna hun ong tungsak lel ding uh hi ngak hithiat lel ding hi ong koi ci uh hiam? kawl ngian vive tawh akivat lai takuh hi.Hih thu tawh kisai in monday ciang Tedim pan ih U LIan pawl khat te leh Hluttaw kosale te Hakha va pai ding uh hi thu dang ong ompak kei leh.\nChiau leh Tedim lampi ding zong thu tuamtuam te hangin tutadih mainawt hetlo mawka tua hangin zong ihtha nem mahm,ah hi.Sum neita hang cin zong kisai mkhol lo pi in Indai Embassy peuh ah kawl kumpi gensia in kawl te tosak kei un ko ong sawl un cih peuh agen zong om hanga kumpi ten azak uh teh ei Zomi tedim kampau te tungah lungkim khol lo uh hi. Zomi sungah Lamto Company cih zong omnaisam lo ih hih teh ki dop huai sa ing.\nThu khat leuleu pen eisang aphu zo zaw zong omin tua pen Saiha pan Naring lam Thanthang Hakha lampi ding zong Mizo gam sung laipi lamsai ten khatvei enkhin uh hi.A hi zongin Tedim leh Ciau kikal zong akiCalcel cih bang hinai sam lo ahih manin thu ngak nget mahmah ding thupi sa ing.India PM leh apawl te 24 ciang kawlgam ongzin ding uh hi a tua sungah ih Lampi vai akician in geelna ong nei ta ding uh hi.\nVai thupi te khat pepeuhah lauthawnglua lo in lah ngaklah lua lo in daitakin lungngai hithiat phot lehang Pasian in ata te ong angvan louh phamawh ding hi.Tua dingin Topa awq nabawlsa nata ko Zomi te ong nusia peuhmah kenla ka mawhna kakhialhna uh ah om leh zong ongmaisak in namai ongsel kei in ong hehpih in Topa aw ci in Ester kumpinu thungetna bangin thu ngen ciat ding hihang,\nKhazih leh Zomi te ading nomau tawh nasemkhawm,\nH. Vum Za Nang


url: =MINAM ITNA PEN NAMDANGTE MUHDAHNA HILO. Agelh ~ Mr. Filip TEDIM - Laibu Saal\nHome > Thuluui/Articles > MINAM ITNA PEN NAMDANGTE MUHDAHNA HILO. Agelh ~ Mr. Filip TEDIM\nMINAM ITNA PEN NAMDANGTE MUHDAHNA HILO. Agelh ~ Mr. Filip TEDIM\nMINAM ITNA PEN NAMDANGTE MUHDAHNA HILO.\nAgelh ~ Mr. Filip\nTg. Cinpu (Zomi Laibusaal,USA) pan article khat gelh nading sapna ka ngah man in kakipaak hi. Tuhun khangnote sung pan hibang in lailam kiva pilna saang hong om theih man in khangto mahmah khin ihhihna kilang hi. Zomite sung pan mipil-misiam tam mahmah na pi’n lai lam kiva om phalo ihhih man in hun sawtpi sung mi pha zolo in ki om a, tuhun ciang ahih leh lailam kiva khangno hong om ta ahih man in midangte sang’ niamzaw nawn lo ihhihna kilang hi. Kawlte in “alingma sa hma sihdi” acih mah bang un pilna sangpipi ih nei phial zong in lai lam ihkin keileh, laisim ih-uuk keileh apilzo taktak nailo ihhi a, mite aban zo nailo ihhi veve hi.\nMinam ih-it man in kimlepaam a minamdangte tawh “koici kizom thei ding?” cihpen tuhun khangnote ading kisam mahmah khat ahi hi. Minam itna cihpen telkhiallo a, dinpih khiallo a, minam ih-it man in kimlepaam tawh hoihtak a kizop theih nading deihna bulpi tawh hih lai a kigelh ahi hi. Ih mipihte it in, namdangte tawh zong ih kipawl theih leh ih khangto ding a; minam picing leh minam lian ihhi ding hi.\nMinam Itna ihcih bang hiam?\nMimal itna pan minam itna kipan hi. Mimal itna omlo minam itna pen kineihkhemna hiding a; minthannop man leh minhoih deihna khawng hilel ding hi. Mundang gamdang ih zin khiat ciang kitel phadiak hi. “Eimi hiveh” ci-a kilamnaih thei pah ihhih man in, tua in, minam itna hipah hi. Tua bang a mimal 1,2,3 cihbang a ih kigawm tohtoh ciang in minam hong piang ahi hi. USA ah kha 3 val bang (Nov. 2016- March, 2017) ka om man in, minam itna, athuk zawdeuh in ka tel thei hi. “Hi thei leh ka pheisa zong ong eu nuam ing” ih cihcih pen amaute piakkhiatna ah ka mu thei hi. States 10 bang kazin thei a, eimi Pawlpi tuamtuamte tawh ka kimu kawikawi thei hi. A pianna uh khua le tui phawk mahmah thei uh ahih man in kimuh phet in nuamtuam sa thei mahmah uhi. Alim theithei hong pia uh a, zinpaakte hong pia in, “Sia aw, hong pai kik in” hong ci lailai uhi. Ki khawlkhawl ngei khin hilo napi’n pianna khua le tui, Pawlpi a-it man un hong noptuam uh a, tua pen, minam itna ahi pah hi. Pil pen ta kei leng, minthang takei leng “eimi khat hi” ci a ong ngaihna uhpen thupi kasa mahmah a minam itna athukzaw in katel thei hi. Pilpen ta kei leng, minthang lua ta kei le hang “eimi khat hi” cihna tawh ki-it kingaihna pen athuk mahmah minam itna hi a, ataangzai minam itna ah kalsuanna ding khekhap masa zong ahi hi.\nTaangzaisak zo leng\n“Tedim mi taktak kuateng hiam?” ihcih khakleh minam khenkham ihhi ding hi. Awsuah, awkaih tawmtawm kilamdang ahi—Sihzang, Saizang, Teizang, Zo, Dim, Khuano, Losau, Vangteh, Phaileeng … avekpi’n Tedim mi kici khin hi. Tua teng kigawmkhawm a Tedim khuapi sung ah teng khawm, nungta khawm thei-a ih om hun pan kipan taangpi’ zat Tedim pau hong piang khia ahi hi. Tedim khuapi sung ah kigawmtuah a, kiptak a, ihten theih hun (1810) kim pan, civilization kinei-a, Tedim pau cih hong piangkhia ahi pan hi (Zolus Journal no.17, 2013). Tedim mi taktak cihbang a om hituan lo a, awsuah leh awkaih tawmtawm kilamdang taleh, ngeina kibang teng kigawmkhawm a Tedim mi akici ihhi hi. “Tedim mi taktak ko teng hi ung” ci in khua nih le thum khawng kiciam phial lengzong minam khat a din zawh ding hi thei lo ding hi. Kilamdanna pawlkhat aom hang in ih ngeina kibang ahih man in Chin State (Zogam) ah Tedim mi ci-in minam khat-a ading zo ihhi hi.\n“Zomi taktak kuateng hiam?” ih cihcih khak le zong kipumkhatna pan kikhenkhapna lam manawh a kalsuan ihhi ding hi. Mintap neiteng Zomi ih ci a, a taktak in ci leng, Chin State sung a minam khempeuh ih pianna ihbulkat ciang in Zomi in huamkiim hi. 1953 in Rev. S.T Hau Go in ZBC ong phuankhia a tua ZBC sung ah Chin State sung a minam khempeuh – Tedim, Falam, Haka, Matu, Mindat, Kanpetlet, Paletwa teng a huamkiim ahi hi. Kawlte in Chin ong cih hang in ei le ei Zomi ci-in min ihkivawh a unau laiguizom vive ih hi hi. Hiteng vekpi Kawlgam laizang pan khamtung a kahto vive ihhi hi. Sia Tuanno laigelhna khat ah A.D 1300-1500 kim pawl a Khamtunggam kitungto hi acih mahbang in (Zolus Journal no.14, 2010), Anawratha kumpi hunlai (A.D1044-1077) in Zomite Pagan ah na omkhin a Pagan tawh kinai Popa mual zong Pupa mual kici masazaw ahi hi (Zolus Journal no.16, 2010). Tuate tawh akibang veve khat mah ahi, pawlkhatte genna-ah: 1300AD in Mandalay kuam ah kiteeng ngei hi napi’n Arakanese leh Kawlte, Manipure-te kido zel ahih man un nawngkaai sa in Khamtung gam kitungto cihbang a akigenna zong April 16, 2017 Facebook a kipost khat ahi hi. Bangbang hileh Khamtungmite minam tuamtuam tawh ihkibat hang in Khamtung ihtun ma hunkhat lai-in mun khat a teeng khawmte hihang cihnopna hipen hi. Chin State sung a Khamtung mi khempeuh ih omna kigam la –in, pau le haam kilamdang in, ngeinate kibanglo himah taleh ih paikhiatna “akibang, mun khat” cih ding ahi hi. Hih thu tawh kizom in ZBC hun (1953-2012) lai-a Zomi cih kammal in Chin State sung a om khempeuh huam ahihna pen ih piankhiatna tangthu tawh kituak mahmah hi. Tuhun khangsawn momnote in mi muanhuai, makai dinmun ihlak zawh nading Khamtung gam a om minam khempeuh ahuamkiim ngaihsutna ih neih theih ding kisam mahmah ta hi.\nZomi cih kammal pen pau nam khat bek tawh kiciangtan theilo hi. Biakna khat bek tawh zong kiciangtan theilo hi. Zomi tading biakna cihbang om theilo ding hi. Bang hang hiam cihleh minam khat sung ah biakna tuamtuam— Buddhist, Islam, Christian, Hindu, Laipian cihbang in om kiim lel ahi hi. Nainganyi party khat bek tawh kiciangtan theilo ding hi. Minam khat sung ah nainganyi party tuamtuam om ciat hi. Pawlpi khat sung nangawn ah party tuamtuam om ahih man in ei party vai khawng gen kha leng akikhial mahmah ding dan ahi hi. Bang hang hiam cihleh party vai ah pawlpi kitam thei ding thu ahi hi. Pawlpi cih zong akibanglo mitampite kigawmtuahna mun khat mah hi a, kibanglo pipi mah Khazih mintawh anungta khawm thei ihhi lel hi. Minam khat ahi ei Zomi sung ah zong kibatlohna tuamtuam hong om hi. Biakna tuamtuam, nainganyi party tuamtuam, pau namkim hong om hi. Minam khat sung ah hicidan kibatlohna tuamtuam om thei ahih hang’n kibanglo pipi mah tawh gam le minam phattuam nading ihsepkhop leh minam itte ihhi ding hi. Pau kibangteng bek ki-it leng ih citawm ding a ih khuasuak zo kei ding hi. Nainganyi party kibang teng bek minam khat in ih kingaihsut leh ih gualneeklah ding a ihkhuasuak zo kei ding hi. Citawm in pawl neilo in ih om den ding a; gualneek lah in ih om tawntung ding hi. Tuam om denkeei hi nawnlo a midangte tawh kipawl khawm a, ih tunna peuh (gamsung, gam pua) ah makai dinmun ih lak kik zawhna ding tuhun khangno te’n ngaihsutna thak neihhuai ta hi.\nKoici Khangto Thei Ding?\nSumlepaai, neihlelaam, innlelo, ngunlekhamte zong thupi mah hi. Ahizong in “khangto” ih cihciang in lungsim hi masazaw hi. Khantoh nading ngunlekham sang in ih lungsim mahmah thupi masa zaw ahihna media tuamtuamte ah Daw Aungsan Suuhkyi thugenna zong om zel thei hi. June, 2015 Zosuan Tuailai khawmpi ah nitak masa Sia Enno’ thugenna tawh kituak mahmah hi. “Inn le lo, motor …. cihte zong thupi mah hi. Topa’ thupha hi. Ahizong in ‘khangto’ cihciang in ih lungsim mahmah hi masapen hi. Ih khantohna midang tading siatna hisak lo-in, ih pilnate midangte tawh kitotna, kilangpanna in zangkhalo-a midangte tawh kipawl siam a, midangte phattuam nading ihzat theihleh, tua in, khantohna ahi hi” ci-in lungsim puakzia lim gen pen hi. Minamdangte tawh ihkipawlkhop theih leh ih khangto ding hi. Ih pau ihhaam kibang ta keileh khangto nuam ihhih man in kipawl theih ding hanciam huai hi. Adiakdiak in, ei sang’ ahat zawte, apilzawte tawh kipawlkhawm thei leng ih noptuam lawh ding hi. Khantoh nading lamdawt kitawn thei lo ding hi. Zingkal, nitakkal hi theilo ding hi. Hun sawt simsim mah lakkul ding hi. Ngalhawk-khan, tuita-khan cihbang nam hilo ahih man in kimlepaam tawh kalsuan khawm a, sepkhop ding ahi hi. Akisap leh zong kiniamkhiat a hanciam mahmah kawm a sep ding ahi hi. Sia Do Sian, Rev. Dr. Do Sian Thang cihdan tak in manlang tak a sepdante hilo-in atawntung a sepdante pawl hizaw hi (Do Sian Thang, Nunman Damman, 2016).\nMah-Sah-Lah hunlai in Khamtung gam saklam teng in makai dinmun la ngei a, 2010 khit ah nainganyi kikhel ahih man in ih lawm te’n makai dinmun la leuleu uhi. Nasak luatding hilo aci nuam ihhi hi. “Mite’ nung ihzuih hun om ding a, makai dinmun ihlak hun zong om veve ding” cibang hilel ding hi. Bangbang hileh tu tadih in khantoh nading leh hamphatna khat peuhpeuh amau’ recommendation ihkisam hi. Gentehna: Tedim-Tongzang lam ah khantoh nading khatpeuh amau’ panpihna ihkisam a; kumpi mahmah’n Khamtung gam vai khempeuh amau’ khut sung ah ap hi. President Pa U Thin Kyaw, Tedim ong pailai tak in District vai Upa te’n pulaak uhi. “Pyine Vuankyi pa’n hoih asak leh hithei ding” acih ciang in Pyine Vuankyi pa in “Chin Pyine saklam ah District kisam nawn lo, khanglam ah khat kisam lai” cipah lian ahihna March28,2017 Facebook a kipost thu khat na om hi. Kiniamkhiatna kisapna mun ah kiniam khiat a, hanciamna dingte ah zong hanciam a ngaklah lo- a sepding ahi hi. Khantoh nading ih tungsiahte’ recommendation kisam tawntung hi. Falam, Hakate ihtungsiahte ahi uhi. Kumpi lampan amaute ei sang’n alianzawte ahi uhi. Nidanglai pekpan eisang alian masa, apil masa te ahi uhi. Ih pilman in ih liat man in ei mai-a a pil masa, alian masa-te kikantan pah thei sam lo hi. Biakna lam, leitung lam: tungsiah kinei tawntung hi. Cial nihna ihtun ciang in amau cial thumna na tung uh hi. Amau tawh kipawl theileng amau tawh ih kikim ding a; ihpicing thei pan ding hi.\nIh lawmte’ mai ihmuh leh ih khangto ding hi. Minam it nading huhau in ih lawmte tawh kipawlkhop theihloh khak ding patauh huai hi. Secular lam mipil misiam ih tam mahmah phial zong in, mihau milian ih tam mahmah phial zong in ih Zomi pihte tawh lawngkhat in ih luankhop theih keileh ih guallel tawntung ding a, ih khangto ngei kei ding hi. Ihpil mahmah zong in ong pawlpih ding lawmlegual ihneih kei leh ih guallel ding hi. Mipil milian tampite, mi thahat tampi te’n pawl aneih kei uh leh guallel veve ding uhi. 2012 kum in Chin State ading Distict khat ong kia a Tedim in siau ahih man in Haka te’n zong siau pah uhi. Haka tawh kituh in vote 5 vote 11 tawh Haka in District ngah uhi (The Siyin Baptist Vol.57 June 2012). Pawl hauzaw uh; e’n pawl haulo ihhih man in nakpitak a kilel hiding hi.\nTedim le Tonzang lobuang Chin State a Myone khempeuh amau khut sung ah om a; Kumpi in zong a neumuh hetlohte ahi uhi. Khamtung gam ading vai khempeuh amau’ khut sung ah Kumpi’n ap khin ahih man in amaute tawh kikhen loh ding, kitelkhialh loh ding thupi mahmah hi. Ei mintap neiteng bek, kampau kibang teng bek cici nawnlo in Khamtung gam a om minam khempeuh huam a thu ihgen theih ding kisam ta hi. Mi tampi ahuam kammal ihzat theih ding phamawh ta hi. Zomi huang keek ding ahi ta hi. Ih Zomi huang khiam lo-in tangzai sak zawh semsem ding ahi hi. Zomi cihpen neuseek nawnloh ding ahi hi. Ih neuseek leh mi te’n hong simmawh ding a ih gualle semsem ding hi. Mi gam mi lei bek hi lo-in ei’ gam sung nangawn ah Zomi te’n simmawhna ih thuak a; Kawlte’ khutlum tawh asi bang ih tamta hi. Citawm ong sa uh a mi tawh kipawl theihlo ihhih lam ong theih man vua ong kihtalo uh a hi zen hi. Ei sang’ ahat zaw, alianzawte tawh kipawl thei leng minam lian ih hiding a; ih muhdah khakleh ih daaipaam semsem ding hi. Ih huang sung ah sial khat onglut ciang’ ih ui te in mudah in naaknaak in tawng gawp uhi. Sial in awl mawh lo hi. Minam itna hang ah ih lawmte mudah in, telkhial in tawngtawng le hang sialtal pi anaaknaak Ui no tawh ihkibang lel ding hi. Amau patau lo ding uh a; atawpna ah ei ading supna hizaw ding hi. Biakna thu ah ihpaikhialh ciang’ leitung thu ah zong kiguallel mahmah thei hi. Ahihhang kipawlkhawm in na ihsepkhop theih leh amaute tawh liangko kikim in minam picing ihhi thei ding hi. Ei kihtaak zah a kihtaak huai hisamlo uhi.\nMailam maikai ding khangno te’n ngaihsutna thak ongneih ding kisam hi. Minam itna kibulphuh semsem hi. Lungdam huai mahmah hi. Minam itna neuseek kha lo-a taangazai sak mahmah ding ahi hi. Pau le haam kibang ta keileh, ngeina kibang ta keileh khamtung gam a om minam tuamtuamte Zomi ihhi ciat hi. ZBC hunlai (1953-2012) mahbang in amaute zong ih Zomipihte cih theih ding kisam hi. Kawlgam sung a om minam tuamtuam te’n khamtung gam a om mi khempeuh minam khat in ong mu uhi. Ih pianna ih bulkat ciang’ ahi takpi ahi hi. Ei’ ki minvawhna tuamtuam aom hang in midangte hong muhna ah minam khat ihhi a; Kumpi lam pan zong minam khat mah in hongmu lel uh ahi hi.\nKhantoh nading ahih naakleh biakna tuamtuam, nainganyi party tuamtuamte kipawlkhawm a nasep theih ding hun hong hita hi. Ihsep khop theih leh ih khangto ding a minam picing ihsuak kik ding hi. Kibatlohna tuamtuamte bulphuh lo-a, kipawlkhawm a nasepkhopna: apicing khinsa minamte pianzia ahi hi. Tua in, makai dinmun zong ahi hi. Makai dinmun a la ngei khin Zomi te ihhih man in ngaihsutna lui khel in ngaihsutna thak ah kalsuan ding hihang. Khantoh manawh hunthak khangsawn momno ta ding ngaihsut huai thulian khat ahi hi.\nSiapa Rev. Sian Ngillo Lian(Sia Liantaung)\nMyoma, Tedim in Laibusaal / Zomi eLibrary ading in hong piak ahi hi.\nfrom: Sian Ngillo Lian<liansian.ttc@gmail.com>\ndate: Thu, May 4, 2017 at 7:56 AM\nItem Reviewed: MINAM ITNA PEN NAMDANGTE MUHDAHNA HILO. Agelh ~ Mr. Filip TEDIM Description: Rating: 5 Reviewed By: Cinpu Zomi


url: =Malaysia gamsung biakinn leh pawibawlna te ah Bomb asukkhapsawm IS migilo 3 kiman :: ZOMI DAILY\nposted on 18 October 2017 at 10:26 pm Lomkholna: Malaysia, News, Sawltak, World\nMalaysia, Kelantan sungah nungkalsung in migilo mi 3 kimankhia a, apuakkhamthei hiamvan Bomb honkhatzong kiman cih theStar pan kiza hi. Kelantan, Pasir Puteh sung aom Restaurant khatpanin pasal 3 akimankhia hi a, hihte tungtawn in apuakkhamthei Bomb namkhat ahi IED akici “Improvised Explosive Devices” honkhat kiman cihi.\nTua apuakkhamthei hiamvanzat Bomb tepen apuakkham hizenzen leh Meter 30 kimkot huamsungteng susiatheiding ciliang hi.\nApuakkham hileh Meter 30 huamsung Radius sungteng aliamgawpding banah, 10 Meter Radius huamsung aomteng sihamtangding cimawk hi.\nTua hiamvan tepen Malaysia gamsung ah IS migilo tetawh akipawl te’n azatsawm uh cimawk hi. Adiakdiak in nung September khasung in akibawlsawm, aki Cancel kik ahi “Better Beer Festival” akici Beer pawi akibawl hileh tua apuakkham vante akizatsawm cimawk hi.\nTuabek thamlo, Malaysia gamsung aom Muslim biakna munte ahilo, biakna dangdang te kikhopna munte ah zong apuakkhap saksawm uh cihi.\nHih apuakkhamthei Bomb te asukhamding amakai Mastermind pen a ummawhhuai hetlo mi 2 ahihi. Tuate lakah khatpa pen sangnaupang kum 19 aphapan khat hi a, Form 6 akahlaitak ahihi. Adang khatpa pen galkaplui kici a, kum 35 aphakhin khat ahihi.\nTuate tawh akipawlkhawm, akisam bangbang apanpih adang khatpapen kum 25 aphakhin Contract Worker khat ahihi. Hihpa pen IS tetawh kinakzop mahmah in, abeisa nungkum June khasung in Puchong vengsung aom Movida Nightclub ah Bomb asumkhamzong hihpa tawh akizom hi ci’n Inspector-General of Police Tan Sri Mohamad Fuzi Harun in genkhia hi.\nHih IS migilo tetawh akilimzop mahmah mi 3 tepen kumpi thunei te’n ahunlap in amankhiathei uh ahihi.\nAzenzen in ageelbang in tua Bomb te sukhamthei himawk leh mi tampitak in sihlawh theiding hi ci’n Bukit Aman ah Tuesday ni in Press Conference ah genkhia hi.\nHih IED akici apuakkhamthei Bomb namte banah, Gas Pipe Bomb, PVC Pipes tuamtuam, AA Carbon Batteries, Wire khau honkhat, Mobile Phone leh Fire Crackers, Gas bung leh avanzat honpikhat kiman khiakhawm hi.\nHihbangdan Bomb alauhuai te bangci bawltheihmawk uhhiam cihpen aki kansan laitak hi a, ahi zongin hihte lakah khatpapen galkaplui himawk ahih manin, tuapa tungtawn inzong tampi bawlthei uh hiding cihi. Tuaban ah akizoppih IS makai te’nzong panpih hiding kici hi.\nVideo: Police foil terror plot on beer festival and entertainment outlets\nKlang Valley sung aom Muslim tezat ahilo biakinn pawlkhat leh gualnop thaangtatna Entertainment Outlets tepen IS migilo te’n ngimbel in anei khinkhianden uh himawk hi.\nTukumsung bekbek inzong Malaysia gamsung panin IS migilo tetawh akipawl Militants i 78 kimankhia khinta hi. Tuaban ah ngongtatsawmna Terror Plot zong akigawm in 8 bang ki khamcipthei, ahunlap in ki khawlsakthei hi ci’n Mohamad Fuzi in genkhia hi.\nRelated: US Airstrikes te’n Iraq gamsung ah ISIS migilo mi 250 kaplum\nTulaitak Malaysia gammi IS galkap pen Syria gamsung ah mi 53 bang omlai a, Philippines gamsung ah mi 5 bang omlaiding hi cihzong genbeh hi. Hihte pen ahunbit in aki encik gige hi a, Malaysia gamsung hongciahkhak zenzenleh kobel Ready sa in aki omden hi ci’n Mohamad Fuzi in pulakkhia hi. Sawltak #zomidaily\nPrevious: CSO (Civil Society Organization) i cih ciang! ~ Dal Sian Amm\nNext: Naungek suakcil anungtalai in ninbung sungah kipai, miksi in dehgawp\nNungak leh tangval aomkhop laitak kimukha in zawhthawh thutawh kiteeng sakpah


url: =Mexico gamsung ah Helicopter khat kia in mi 13 si, 15 liam :: ZOMI DAILY\nposted on 18 February 2018 at 12:34 pm UTC+9:30 Lomkholna: Mexico, News, Sawltak, World\nMexico gamsung ah abeisa Friday ni in 7.2 Magnitude thahatna tawh zinling gawpzel hi. Tua zinlinna munte ah a endingin apai kumpi thunei te zat Minister’s Helicopter khat kiasuk in, Van mawtaw khat dengkha sawnsawn a, mi 13 in sihlawh cih AFP pan kiza hi.\nTua atuahsia pen UH-60 Black Hawk Military Helicopter te hi a, zinlinna Epicenter zuanin alenlaitak in akia ahihi.\nZinlinna hanginbel asi kuamah omlo kici a, ahi zongin inn Building honpikhat kisia cihi.\nHih Helicopter sungah kumpi thunei ahi Interior Minister Alfonso Navarrete leh Oaxaca state Governor Alejandro Murat tezong atuang uh hi a, ahi zongin amaupen bangmah cilo hi ci’n President Enrique Pena Nieto in genkhia hi.\nAhi zongin Helicopter akiat ciangin mawtaw khat dengsukkha in, leilak ah aom mitampi in anuntakna beilawh in, aliamzong tampi omhi ci’n President in ama Twitter tungah genkhia hi.\nSaturday ni in Oaxaca Prosecutor’s Office panin agenkhiatna ah tua Helicopter kiatna hangin pasal 4, numei 3 te aphual ah sipah uh a, adangte pen Hospital ah akipuak laitak in lamkal ah si uhhi ci’n genkhia uhhi.\nAliam bekbekzong mi 15 phahi ci’n Statement ahzong khahkhia uhhi.\nHih Helicopter akiat ciangin ahuhding in Rescuers Team te inzong delhpah uh a, asi aliam kuateng omhiam cih zongkhia pah uhhi.\nNavarrete te’n Televisa Network ah agenkhiatna ah hih atuahsia Helicopter pen leilak panin vandawn asanna 40 Meter ah alen laitak in vanlenghawl Pilot in hoihtak hawlthei nawnlo in akiasuk ci uhhi. Vanleng sungah atuang Passenger pawlkhatzong liam ci uhhi.\nUS Geological Survey te genna ah hih vanleng kiatna munpen Pinotepa de Don Luis ah hi a, zinlinna Epicenter panin 37 km agamlatna ah akia hi ci uhhi.\nZinlinna hangin Santiago Jamiltepec khuasung ah aom akigawm in inn 50 bang kisia cihi. Building akisia te lakah Church leh Hall pawlkhatzong kihel a, ahi zongin misi kuamah omlo hi ci’n Interior Ministry te’n genkhia uhhi.\nMore: Taiwan ah Helicopter khat kia in mi 3 si, asi lakah Video Director minthang Chi Po-lin kihel\nZinlinna hangin kuamah silo in, zinlinna munah adelhin apai kumpi thunei Minister te vanleng hangin mi 13 in asihlawh uh hihtuak zawmawk hi. Sawltak #zomidaily\nPrevious: Yangon ah Zomi Nam Ni Kibawl Ding\nNext: Iran gamsungah Passenger pua vanlengkhat kia, asungah atuang mi 66 avek un si


url: =Degree angahkhit asawtlo in nau asuak a ettehhuai nupikhat :: ZOMI DAILY\nposted on 29 October 2017 at 1:33 pm Lomkholna: Malaysia, News, Sawltak, World\nKum 35 aphakhin Dr Saritha Sivarajan kici nupinu ii hanciamna pen ettehhuai mahmah hi. Amahpen pasal neikhin, tazong nih aneikhin ahihi. Pasal neikhin ing, ta neikhin ing cihtawh alunggulh khahsuah sawmziau hetlo ahih manin, ata 3 nading agilsung ah apaai laitak in Dental Specialist kahkawmkawm hi.\nDr Saritha Sivarajan pen Malaysia gamsung Ipoh khuapan in asuak, akhangkhia khat ahihi. Unau 5 lakah amahpen anautumpen ahihi.\nNung Sunday ni in Universiti Malaya panin Orthodontist tawh gualzawhna lukhuneelkai “Graduation” asankhitzawh nai 4 khitciangin ata 3 na suakkhialian hi. Buaihpuan “Graduation Gown” tengmah asilhkawm letlaksa in atangek tawikawm in, Photo ki khahkhia a, “Superwoman” cihtawh alawm agual te’n pahtawi ngeingai uhhi.\nDr Saritha Sivarajan pen buaihlakni ding zingsanglam in agil napianpianta hi. Ahi zongin tuani pen Graduation Ceremony akahsawm bekthamlo, tuakhit ciangin Graduation Ceremony khitciang in University sungah akibawlding pahtawina pawi ahzong akihelsawm ahihi. Tua pahtawina pawi ah amahpen Best Overall Performance leh Graduating With Distinction cihtezong ngah ahih manin, pahtawina asangding in akahsuaksawm ahihi.\nDr Saritha Sivarajan in agenkhiatna ah abeisa kum 5 sungbangpen sangkahtawh naukeptawh hamsa kasa mahmah a, khatveivei sangkahpen kakhawlcipsawm zelzel hi. Ahi zongin atawpdong kakahsuakzawh manin Pasian tungah kalungdam kako a, adiakdiak in ka Graduation ni lianin tanukhat ka suahtawh kituaklian ahih manin, ka lungdamna ki behlap hi ci’n genkhia hi.\nDr Saritha Sivarajan ii apasal zong mimawkmawklo, Aircraft Engineer khat ahihi. Hih atanu a 3 na dingpen asuahding Due Date pen Tuesday ni hipan a, ahi zongin lametlopi in Sunday ni in asuak ahihi.\nAta 2 napen abeisa 2013 kumin asuak hi a, tua asuahhun laitak inzong amahpen Master Degree asinkipat First Year akah laitak ahihi. Kuala Lumpur khuasung ah mawtaw awkcik, Traffic Jam hiden ahih manin, zingsang 6am hunin innpan ka paikhiaden a, Full Time Course kah kahih manin, sanginn kapaiden cihi.\nRelated: Zomi le Pilna ~ Rev. Dr. Do Suan Mung\nNitak sang atuah ciangin 5pm hunin atate akepsakna Babysitter kiang panin vadawn leuleu in, inn atun ciangin nitak annekding huantawm, innsung siansuah cihbang in inn katun akipan kasepding in hongngak dimdiam cihi. Tuabang tengtawh zingsang hileh 6am satin sangkah in kuankhia kikzel cihbang in, kumtampi ahanciamna hangin tu’n Master Degree tawh sang amansiangta a, a ettehhuai mahmah nupikhat ahihi. Sawltak #zomidaily\nPrevious: A suakcil naungek bangci kepding? (1)\nNext: Yangon khuapi pen leitung ah lungmuanna aomlo penpen anihna in ki ciamteh


url: =Khan kumsawt Democracy (Sustainable Democracy) ~ Pau Sian Lian :: ZOMI DAILY\nKawlgam ah lungkim huai a hi naikei zongin democracy cihkhat ih zatzawh kum thum val bang ong cingta hi. Deihzah a hih nailoh hangin ong nuamtuam veve hi. Tu lian laitak in leitung bup leh gammite ngiatin a patauh khat uhin, Kawlgam ah democracy bang dinmun tung ta-in, bang tanciang mainawt lai ding cihte leh cikteh democracy kician ngahzo ding cihte a hihi.\nPolitic pilna lam-ah a madawk diak mipil Francis Fukuyama in democracy pen a koici gamte ah sawtvei kimang-in, bangcih lehang zatnuam hiam, cihthu a kan kawikawi khitteh mipite’ dinmun thupitna khat ong mukhia hi. Ama muhkhiatna-ah nunna laihawl (middle class) a khauhpaina gamte-ah democracy khansawt phadiak in mu khiahi. Huam gen lehang nunna laihawl (middle class) cihte pen thatang nasepna hi nawnlo-in, zum nasem (pilna tawh nasemte) le a diakdiak in University kician pan sang mante(educated) tam semsemna cihtheih hi. Hih a hi ciangkhat tungkhin-mipi nunna laihawlte-in thuman lohna tamna, ki-ukna ginatlohna, ki zawhthawh luatnate-ah khauhtak langpan zo uh-a, mipite lokzo, makaih zo uhhi.\nGoldman Sachte’ tuatna-ah 2030 teh leitung ah hih nunna laihawl (middle class) te billion 2 om dingin um uhhi. Europe Union te’ thugil kan pawlte’n 2020 the nunna laihawl 3.2 billion omin, 2030 the 5 billion kitung kha thei dinghi, cih tuatkhol uhhi. Amau muhkhiatna-ah 2010 in leitung ah nunna laihawl 1.8 billion om hi. Hihte tungpan a kigen thei khat-in mailam teh pilna, sum-le-pai kinei to semsem ding ahih manin mihingte’ dikna le thu neihna a ultun sak democracy ki-ukna zong ong kizang semsem ding cih kigenkhol theihi.\nIh Kawlgam pen hih democracy ki-ukna taktak a tungnai lo cih hi peuhmah lo-in ni dangin a limzat mahmah sa, pilna lam le neih-le-lam ah a khauhpai mahmah sa khat ahihi. Gammite’ laitheihna (literacy rate) bangbel leitungah a sangpen lam pawl hikhin luasa a hihi. U Ne Win in 1960 khit a kipan ih gam suang ki-ukna hoihteng ong suksiat dikdekte lak-ah ih pilna sinna zia-le-tong hoih mahmah sate ong a sia theithei-in lumlet gawppat hi. Tua a hih man-in Kawlgam, Zogam ah democracy sawt khomding ihdeih leh haina pan pilna lam, zawnna pan hauhna lam, natna-pan cidam na lam ih hanciam kulhi. Tuateng kammal khatin genle hang tangpi kikepna (social welfare) lam ih vei kul mahmah hi.\nHih tangpi kikepna (social welfare) ihcih pilna, cidamna a ultun sakna hangin sum-le-pai nangawn a hauhlawh gam tampi lak-ah Japan gam etteh huai pha hi. Japan gam pen Meiji Restoration cih ki-ukna lam kipuahphatna a neih ma tham, kum zalom 18 ma laipek in a zawn mahmah thilthel uhhang lai theihna(literacy)-ah khauhpai mahmah khinhi. A mau sang a khangto masa zaw, setkhuak tawh nasep(industrialized) a kipan khin, Europe gamte sang tua hun laipek-in lai theihna lamah na sangzaw khin, kici hi. Tua ahih manin leitung bup ah a haupen nihna gam cih dinmun kumtampi lenzo mawkhi. Sum-le-pai neilo pimah pilna lam na ki tawsawn tantan uh ahih manin, a tawpna-ah hauhloh theihloh, khantoh loh a hithei lo na hihi.\nSen gam leuleu democracy gam ahih nai lian lohhang sum-le-pai lamah hauh ding a ki gin litlit pian lai, 1970 khit lam ma pekin, a gam uhah pilna le cidamna lam, tangpi kikepna nasiat tuak mahmah khin mawkhi. A mite uh ngiat na pilsuah dikdek khol khin a hih manun, lei tungbup tawh sumbawl khopna (marketization) a hih uhteh a mipilteng uh zang thei pahlian uhhi. Mipil misiam lawhsam lualo hi.\nHih tangpi kikepna tawh kisai-in namnih kikhen theihi. Nam masate-in sum-le-pai khantoh ma pek-in neih zahzah tawh pilna, cidamna lam mah ultun sak masak hamtang ding cih (support led) cih hi-in Asia gam sungte lakah, Japan, Sen, Korea gamte hi phadiak uhhi. Nam nihna-in sum-le-pai ih neih zah dandan-in kikep kikhoi ding hilo dia a ci (growth-mediated) cihte a hihi. Kawlgam-in a nam nihna lam kihel hi. Kum tampi sung ih gambup a ding kumpite’ sumzat lakpan 1% pen cidam na lam, 4% pen pilna lam ading kizang hi.\nTu kum lamteh cidam na lamah 3% zangta-in pilna lam 6% hita hi. Hih bangtawh ih ki-uk hangin minung-ah ih om thapai hi. Mihing muanhuai(human resource) a omlo cihtheih phial a hihi. Germany gambang ah tukum a kipan university ih kah nopleh a mawkna hita ngial zenhi. Aung San Suu Kyi mahmah in zong hih pilna lam leh cidamna lam mah parliament ah tut phetin pulak masak-in nei hi.\nHih tangpi kikepnate kin bawl lehang ih mimal manneihna, mimal thuneihna, mihingte’ suahtakna a ultung sak democracy kician takin kizangthei-in, sawtvei kimang zo dinghi. Tua hikei leh democracy ih cihhang tu laitak kawl lutol uangtat honkhat buaipih, minam bup ong nawngkai sak tadih thukhun hi lolo namte dan peuh ki buaipih-in mazan vai ngiatlo dinghi. Khantohna lam-ah a pil mahmah Stiglits Kawlgam ong zin lai-in, na leisung van manphate pan na ngahuh sumte mihingte’ khantohna nading lamah vawhkik tangtang un aw, cih gen phapha hi.\nHih thu-ah kumpite peuh a tawntung-in mawhsak thapaih dingzong hituan lo leuleu hi. Ei zawh khopkhop in ih kipat kulhi. Bangladesh gam ah micro credit tawh mi tampi zawnna pan a honkhia Muhamed Yunus in a zawngpen naupangte na ngawnin leizo-in cidam thahat tuam nading uh veina tawh nawitui ki-umsa (yogurt-????????) limci theithei a man tawm pen thei-in pil sinna sangte ah puak kawikawi hi. Eite-in zong tum taktak, vei taktak le sawm taktak le hang ei zawh khopkhop ding vai tampi om lel dinghi. Hih tangpi kikepna tawh khantohna-cihin zan khat thu-in a gah kimu pah nam hilo leuleu hi. Lungduai, kuhkal, cihtak kul hi. Ahi zongin a gah ih lawhteh kumsawt tampi ki mangin kisik om ngeilo namte ahihi.\nIh Zogam pilsinna niam luat man hangin tan 10 a kheng zolo, zo na pi’n sum-le-pai hamsat manin university a zom zolo mimal kitam pha mahmah hi. Kua mah mawhsak theih hilo hi. Tuate ading phadiak-in hih kivakpah theihna pilna(Vocational Training) kinak sap mahmah hi. Anhuanna-sinna, puankhui, sammet, inn lam khutsiamna pilna cihte neu-et theih hi peuhmah lohi. Gamdang a zin uh hileh zong nasep ngahpah zaw lai ding uhhi.\nAung San Suu Kyi-in kum tampi a innah a ki kepcip khit a zin masak penna Thai gam thu kikupna pi (World Economic Forum)ah Kawlgam khangnote ki nawhsap mahmah-in hih vocational training hi, ci-in leitung bupah na tangko-masa hi. Ama’gen man in a thupi hilo-in, a hi mahmah khat a genkhia ka cihnopna hi. Europe gamah 2008 economic crisis khit sum tawm bei-pen le muibun pen kivak-na dingin hih vocational training thupitna limgen mahmah san uhhi.\nTua ahih manin ih gam ah mihingte’ manneihna a ultung sak democracy ki-ukna sawt khomding ih utleh nunna laihawl ih tam semsem kul a, tua dingin mizawng, mipoi, mi haiteng ih neih zahzah mah tawh mi cidam, mi pil suahsak masak kulhi. Khantohna lam tawh kisai mi minthang Amartya Sen-in democracy ukna kician taktak gamte-ah kial tungngei lohi, cih mukhia sehi. Democracy(properly function) ukna kician cih gam ihtun nangin tangpi bup mah mi kician ihsuah kulhi.Tangpi kikepna hong khauhpai limlim masa photleh democracy cihciang bek a hilo, a sum-le-pai mahmah zong ih hauhlawh ta ngial dinghi. Pau Sian Lian\nPrevious: ISIS galkap alutsawm Malaysia numeino kum 14 aphapan khat kiman ~ ZD\nNext: Zomi Nam Ni lungdam kohna ~ Dallas leh Fort Worth Zomi Innkuan


url: =USA, Maryland pan Pu Jampau (Kipgen) in hongnusia :: ZOMI DAILY\nposted on 22 June 2020 at 2:15 pm Lomkholna: Dahpihna, News, ZIUSA, Zomi\nMangpha Pu Jampau Kipgen (Kum 85) – USA gam Washington DC Area,Maryland aa ateeng Pu Jampau Kipgen in abeisa June 18,2020 in tuap natna tawh hongnusia chih thu izaakmanin ZIUSA kipawlna mintawh dahpihna i pulak hi.\nPu Jampau pen USA gam tung a hong nusia Zomi khat ahihmanin dahpihna lainatpihna lahna in ZIUSA kipawlna in paakkual $150 man khat tawh mangpha khakna kinei ding hi.\nPu Jampau luanghawm tawh anunungpen hunzatkhop ding hong tung ding Tuesday June 23,2020, 10:45am in Meadow Ridge memorial Park,725 Washington Blvd,Elkridge,MD 21075 ah Rev.Dr. Saw Ler Htoo leh Rev. Paul Chin te in vuina nei ding hi.\nMore: USA, Maryland & Delaware sungah mi 6 thautawh akappa kimankhin\nPu Jampau hong nusiatna hang in azi ata te leh tanau meltheih khuapih tuipih beh leh phung akuamakhempeuh hehnemsiampa Kha Siangtho in alamdangin hong hehnem ciatta hen! Dahpihna Lianpitawh, Mun Mang (Genvai tanupi, Zomi Innkuan USA, Inc)\nPrevious: ZIUSA Genvai lutnuamte sanna neihding theihsakna\nNext: Tukum kitelpi ah kuanzo dinghiam?


url: =Zingdai hawhna (Visited Early Morning at Garden Tom) :: ZOMI DAILY\nZingdai hawhna (Visited Early Morning at Garden Tom)\nposted on 23 April 2022 at 2:32 pm Lomkholna: Article, Biakna, Khaibawi\nKhanglui te’n han hawh, han a pai pen daihawh cih kammal na zangh uh ahih manun daihawh cih kammal kong zat ahi hi. Jesu Kivuina Huansung leh Calvary Mual (Garden Tomb & Calvary) a kici pen ei Zomi pau in Jesu ki vuina huansung cileng, telnop pen dingin ka lamen hi. Mihing lutang guhmah bangin in suang bekbek mualkhat aom hitakpi in Lai Siangtho sunga I simte a takpi ahih lam hong phawksak semsem hi. Garden Tomb tawh ki zomin Lutangguh (Golgotha) mual nuai pen Garden Tomb hipah hi. “Golgotha” pen khatvei leh “Calvary” kici a, khatvei leh, “place of skull” kici hi.\nGolgotha pen Greek kam pan hi-a, Calvary pen Latin kam pan hi-in mangpau in a khiatna place of skull naci uh hi. Zokam in “lutangguh mual” kici hi. Jerusalem tawh mile 20 kim khawng kigamla a, Kumpi David in hih mun ah a galpa Goliat lutang phum hi, ci-uh hi. “King David cut off the Head of Goliath and took it 20 miles to Jerusalem and buried it at Mount Calvary” “The place of the Skull”…..Satan’s seed was crushed by Jesus Christ” cih kigelh hi. Akim apam inn leh lampi dimkhinta hi.\nA huansung ah singkung tuamtuam omin hing sitset a, tua singnuaite ah tutna ding, singtutpahsau koih kawikawi uh hi. Tuateng video zaih, mankhit teh, Jesu kivuina han, suanghawmpi kici khat omin tua sungah ka lut uh hi. A suanghawm gol mahmah a, dinsa in kilut in a sungah sikkhau golte tawh deikhat kidei-in tawh kikalh a, tua sungah Jesu a sih khitteh kisial hi, ci uh hi.\nTuasung siang mahmah-in ngil kiukeuh a, tangtak enpheileng abang tungah a sanin singlamteh neucik khat kisuai a, tua singlameteh kikal atung le anuai, a ziat le avei kikalte ah Greek lai in a santawh YC XC A W hih danin kigelh a, a khiatna pen Jesus Christ Alpha and Omega( Jesu Khazih a patna le a tawpna) a cihna ahi hi.\nA sungah lut-in khukdin sa-in lungsim thungetna ka nei a, Topa Jesu aw, keima mawhna hangin nang hih suanghawm sungah hong kisial hilawmlawm maw, leitung hun beimateng, Zomite a khangkhang in hih mun hong ensak in, cih bangdan a tuamtuam in thu ka ngen hi.\nTua suanghawmpi ka etkhit uhteh hih huangsung a, Chapel hall neu khat omin tuasung ah ka lut uh hi. Christiante a pawlpawl in a paipeuh mah, hih chapel sungah thungetna, lasakna le neekkhawm neizel uh hi. Ko pawl in zong tuadan mah in ka nei uha, thunget leh lasak zong nuam ka sa mahmah uh hi. Kha Siangtho nasep dan lamdang mahmah, thupi mahmah khat keima tungah hong kilang hi.\nBang dan hiam cih leh ka thungetlai tak-un ka lungsim sungah “Topa Pasian Nangma khut a na bawlsa, leitung khempeuh ka ngaihsut ciangin ah,” cih la sakkhiat ding, hong suak-a, kei zong mi thungen kimlai hih la pan-a vasak dihdih ding, ci-in ka kisuang a, lasa pahlo in lawmte ka ngakbawl hi.\nThungente zong khat mandek pan leh khat in panzel, hong tawpthei mahmahlo uha, a tawpna ah hih la ka sakkhiat leh ka lawm dangte in zong hong sakpihpah ngeingai uha, tua khitteh ka thunget uh ka manthei uh hi. Hih Chapel sunga kikhop pen a innsung aneu mahmah hang, Kha Siangtho in hong ompih in kikhop nuam mahmah kasa uh hi. Mangngilh theih loh ding khat himawk ei.\nHih mun tawh kisai a theihhuai diak pawlkhat:\n1. Hih mun pen 19th century masiah Jerusalem huam sungah om nailo a, Topa Jesu hunlai in Jewste thukhun ah a kikhailum peuhmah Jerusalem khuapua lam-ah kikhai lumding ahih ban-ah, Jerusalem huam sungah vuitheih loh ahi hi.\n2. Tua mah bangin Jesu in zong, ama sisan tawh mite mawhna a siansak theihna dingin khuapi pualam ah a si hi. Habrew 13:12.\n3. Jesu ki khaina mun pen Jerusalem khuapi tawh kinai ahih manin Judea gam mi tampi in hih lai kigelh asim uh hi. Tua lai pen Hebrew lai, Greek lai le Latin lai in kigelh hi. Jn 19:20.\n4. Jesu Singlamteh tungah a ki khaina mun tawh kinai ah huan khat om a, tua huan sungah kuamah a kivui ngei nailohna hankhuk thak khat aom hi. Tua ni pen kigin ni hi-a, Jews mite Sabatth ni hong naita ahih ban-ah tua hankhuk tawh kinai ahih manin tua lai mun-ah Jesu a vui uh hi. Jn 19:41-42.\nJesu thokikzo, hing kik zo cih pen a nungta Pasian Jehovah Pasian a anei leh Ama kammal Lai Siangtho a um eite ading ahi hi. Biakna dangte tawh i ki lamdan napi pen zong ahi hi.\n“Han sung pan hong thoto zo, Vanglianpi tawh galte zogawp zo, Khuamial gam pa’n galzo in hong thoto zo, A misiangte manpihding hingkik zo hi, Hing kik zo, hing kikzo, Hallelujah hing kik zo!” Rev. Do Khan Khai\nPrevious: Pu Moses Pau Kim Tuang te innkuan hehnepna\nNext: Breaking News: Elon Musk in Twitter pen $44 billion tawh leiding\nMalaysia, Seremban aom vanzuakna khat meikanggawp\nLaaitui Vaangkhua Thaángbang Vehna ~ Pu Zokhai\nMalaysia Khuado Pawi Committee 2014 pan sapna\nZomi Khuado 2016 Singapore nuamtak kizo\nFacebook tungah Thai kumpi te innkuan agensiapa kum 35 thong kiading in thukipia\nZAM Thupuak :: 05 Jan 20 (UN Appointment kila thei)\nKenya gam College thau kikapna hangin mi 70 sikhin\nZYA Weekly News :: 18 July 2014\nMom Lai Lungzuan – 4\nMinam 135 leh code numbat vai ~ Kam Lian


url: =Vondeih Kep Ding – 111 (Dimno’ Pa) :: ZOMI DAILY\nposted on 17 May 2017 at 1:58 pm Lomkholna: Article, Paukhankap\n‘Itna i cih zong sihna zah mah in khauh hi,’ cih thu tamveipi honggen khin ing. Tuin khangcing khinta na hih manin na gamtat, na luhekna peuhpeuh ah nang le nang na kisitkik zel ding hong deih ing. Tua hikei-in na nu tawh hong sitsit le ung heh ding na hih manin ko kongsit ma-un nang le nang na kisit theih ding hong deih ung. Nang khangual ding mitampi tak te pen amau le amau agamtatna uh kisitlo-in tuaci bangin om uh ahih manin apicing hun dingin picing thei mahmah lo uh hi.\n‘Inn ah na naute tawh ankuang uum in mehtui salai pi na hawp ciangin aging dapdap a, na hawp pen bangmah cilo-in kilawm lel napi-in, ahi zongin milak ah na om ciang tuabang in tui sa, mehtui leh naingtui salai khat peuhpeuh aging dapdap in hawp le cin hong kilawm hetlo ding hi.’\n‘Pau theilo liangin an le meh na kam ah hen in na nu ahi-a, na nau ahi zongin inn ah hong hawh na lawmte khatpeuh na hopih zong kilawmlo lualo napi-in, ahi zongin mihon lak ah tuadan in gamta le cin hong kilawm hetlo ding hi!’\n‘Pawl khat te leuleu in a nakvang khawng a khutme tawh a holh kawm in khatpeuh paupih thei uh hi. Tuadan zong thu ngaihsun thei khinte adingin hong etlawm nawn hetlo hi. Mi annek na gei khawng ah zong khutcin tan leh sam khawng hiat mawk pen hoih khingai lo hi.’\nHih sunga om mikangte bangin annek laitak khat peuhin a hopih le zong a kam sunga om an teng valh khin phot in, tua khit ciangin dawngkik pan uh hi. Kam sunga an omlai pi-in midang khatpeuh ahopih uh pen kilawm salo uh hi. En zong annek laitak ek thu peuh i gen pen kilawm i sakloh dan ahi tam maw!\nEi khua danin khuata khat panin a khangkhia te omdan, khawldan leh gamtat lukhek dante pen khuapi sunga om mite gamtat dan tawh kibanglo thei ding ahih manin na omom na, na tuntun na mun khat peuhpeuh ah mite gamtat luhek zia hoihtak in en in, kan masa thei le cin bel hoih penpen dingin um mawh ing. (Khuasung naupang, nungak tangval te zat kampau tangzangh khat pen khuadang ah va zang leng hong kilawm lo thei hi. Amau khua a azat uh kampau te zong i khua ah hong zang uh leh hong kilawmlo thei hi. Tua pen lamdang cih ding hituan lo hi.)\nApoi penpen ah hidante pen kumpi thukhun danin tuaci gamtat hamtang ding, cihdan in zuihding in lai ah ki gelh lianlo ahih manin bangci om in bangci gamtat in, bangci pau ding cih pen theihkholh theih hilo hi. Amun leh ahun en in gamta in kam i pau ding hong kul hi.\nTawngno, nidang hun lai-in hong gen ngei khin ing! Na nu tawh bangzah in hong it cih pen ko bek in thei hi ung. Pa dinmun na tun ciangin hih itna thu telpan ding hiteh!\nPrevious: Agam ciahkikleh kithatding ci’n Australia ah gambeel agen Iran 6 te agamsung ahawhkik zellam kitheikhia\nNext: Usama bin Laden ii atapa in Al Qaeda makai semin apa athatte aphu lakikding


url: =US, Tulsa khuasung ah Zomi Pastor leh laithei mikhemkhem pawlkhat :: ZOMI DAILY\nposted on 13 April 2019 at 4:09 pm UTC+9:30 Lomkholna: News, Zomi\nTulsa City ah om Zomi khempeuh aw, USA gamsung ah Tulsa City pen, Zomi te population a tampen na mun tawh kizui in, Zomi te ong khem, ong leh bawl pen mi namdang sangin Zomi te mah ong hi Ta mawk hi.\nTulsa khuapi sung ah Pasian in thupha pia in English Pau Leh lai tan Sang zawdeuh a piak mi tampi te lak ah, Zomi mi pawlkhat te pen Zomi te mah a khem, a maan lo a sum ngah nading a vaihawm ong suak uh hi.\nPawlpi sung leh pau Leh lai a thei zawdeuh te i muan zawk hangin mi pawlkhat in Zomi te mah ong na khemkhem hi. Thu maanlopi tawh Zomi te sum leh paai a netum nuam ong kipan Ta uh hi.\nTulsa khuapi Sung ah pawlpi Sia pawlkhat Leh pau Leh lai thei mi honkhat in Zomi a minampih uh, Pau Leh lai theilo mi tampi khem In thumaan lopi tawh sum ngah nading In khem-khem zen mawk uh hi.\nTua a hihmanin, thu Leh vai buai huai khatpeuh na tuah Leh ong theisak in la, kumpi thukham leh paizia tawh kituak Leh kua mah zahtaak nei lo In thumaan kong kansak ding hi. Akisapna thu leh la zui in lawyer tetawh legal advice kong vaihawmpih ding a, lawyer kong zonpih ding hi.\nHihbang thute ah Nang kong huh napen free service hi a, kua mah tung ah ngah kikding lametna tawh ong huh ka hi kei hi. Tua a hihmanin, kisapna na neih Leh ka cell phone tawh ong call in. Kong hopih man kei Leh zong massage ong khak in. Tulsa ah Zomi te a khem-khem pen Zomi pastor pawlkhat te Leh lai thei mi pawlkhat te mah hita hi.\nZomi SDA Tulsa\nCell: 918 644 7723\nPrevious: Tedim khua Hanmun Thak Vaai\nNext: Zomi sung ah “Ngia” tamlua ~ Pu Thangboi


url: =Christian Hymn te’ tangthu: I Lungnuam Hi Zeisu Muang Leeng :: ZOMI DAILY\nposted on 12 November 2016 at 3:00 am Lomkholna: Article, Biakna, Hymn, Zamkhatkham\nLouisa M. R. Stead (c. 1850-1917)\nWiiliam J. Kirkpatrick (1838-1921)\n“Thu um mi khat in a nuntakna a nop laitakin Pasain’ hawmsiamna a muan mahmah ding kisin leh a nuntakna ah haksatna hong tunga, uplah nading ze-etna hong pai ciangin Zeisu a muan ding sintawm kul lo-in a muang thei densa-in om ding hi” ci-a a gen ngei khat om a, hi mahmah hi. “Khuavak sungah na om lai-in Pasian na muan leh khuamial sungah zong na muang thei ding hi” ci-a gen ngei khat om leuleu a, hi mahmah hi.\n“I Lungnuam Hi Zeisu Muang Leeng” cih la a phuaknu pen a nuntakzia a etteh huai mahmah numei khat ahi hi. Hih la a phuah laitakin a nuntakna ah khua a mial mahmah hun ahi hi – a pasal tuikia-a a sih hun laitak-a a phuah ahi hi.\nLouisa Stead pen England gam Dover ah 1850 kum pawlin suak hi. A khangno lai mah-in missionary dinga Pasian’ sapna phawk hi. 1871 kumin America tunga, tawlkhat sung Cincinnati, Ohio ah om hi. 1875 kumin Mr. Stead tawh kiteng uh hi. Tanu khat nei uh a, Lily ci uh hi. Lily kum 4 a phak ciangin a innkuan un Long Island Sound, New York a tuipi gei ah nisa awi-a tawlnga dingin pai uh hi. Sun-an a nek laitakun huhna ngena kiko ngeiingaii mite’ aw za uh a, tuipi sungah naupang khat tuikia dinga kithawi mu uh hi. Mr. Stead zong tua naupang honkhia dingin tui sungah lut pah vingveng hi. Tuikiate a kihotkhiat cianga piang thei den mahbangin, tua naupang in amah honkhia dinga kithawipa tui sungah kawicipsuk zawsop hi. A zi leh a tanute’ muhna ngiat-ah a nih un tui sungah kiasuk uh a, si mawk uh hi. Pasian’ geelna tel zo lo a, “Bang hangin maw, Topa?” ci-a dot nop hun ding kiimlai-in Mrs. Stead lungtang panin hibang la ngaih khat hong phulkhia zawsop hi:\nI lungnuam hi Zeisu muang leeng,\nAma’ hong gen bang um leeng;\nAma’ hong kamciamna muang leeng,\nTopa’ hong cihna thei leeng.\nA sawt lo-in Mrs. Stead leh a tanu South Africa zuanin pai vingveng uh a, Cape Colony ah kum 15 sung missionary-in om hi. Tua lai-ah South Africa gammi Robert Wodehouse tawh kiteng uh hi. 1895 kumin Louisa’ dam lohna hangin a innkuan un America gamah ciahkik uh a, Mr. Wadehouse in Methodist pawlpi khat ah pastor sem hi. 1900 kum ciangin Louisa zong hong damzaw a, Southern Rhodesia-a Umtali-a Methodist missionary station tungkik uh hi.\nKum 10 khit ciangin dam lohna hangin Louisa in a nasep zom thei nawn lo-a, a tawp loh hong phamawh hi. A tanu Lily zong Mr. D.A. Carson tawh kiteng uh-a South Rhodesia- a a nasep uh zom uh hi. Sawtpi a nat khit ciang, January 18, 1917 ni-in South Rhodesia a Umtali pan tai 50 khawng a gamla Mutambara gei Penkridge-a a inn ah hih la ngaih a phuaknu Mrs. Louisa Stead Wodehouse si ta hi. Ama’ nungah a lawmte missonary khat in “I Lungnuam Hi Zeisu Muang Leeng” la in na a sepzia hih bangin gen hi: “Amah a omnawn loh ciangin ka phawk mahmah uh hi, ahi zongin hih gam mite 5,000 in amau’ pau-in a phuahsa la a sak uh ciangin ama’ nungah ama’ nasepna bangzah in kizom veve cih kimu thei hi.”\nHih la a aw a phuak William J. Kirkpatrick pen 19th century laphuaksiam leh labu khen minthangpen khat ahi hi. A khantawn-in America gam Philadelphia kiimtengah tengin, Methidist pawlpi tam simsim ah music director sem-a, gospel la bu 100 val kaikhawmin khenkhia hi. Hih “I Lungnuam Hi Zeisu Muang Leeng” (‘Tis So Sweet to Trust in Jesus) banah, “Calvary-Ah Hong Zui Ning (Lead Me to Calvary) cih la-a kipan “Zeisu In Hong Hon” (Jesus Saves), “Keima’ Topa Zeisu Lamdang Honpa Hi” (He Hideth My Soul), “Redeemed,” “Stepping in the Light,” “We Have an Anchor,” “When Love Shines In,” “O to Be Like Thee” cih late zong a aw a phuah a hi hi. September 29, 1921 ni-in si hi.\nPrevious: Laisimna i manphatna ~ Tual Khan Suan\nNext: Iraq gama Mosul khuapi ah IS te’n mi 60 that ~ Thang Khan Lian


url: =Pasian maw Sesum (More Money Than GOD) ~ Tual Khan Suan :: ZOMI DAILY\nposted on 10 February 2017 at 10:30 am Lomkholna: Article, Politics, Tualkhansuan\nNewspaper lui ka lemlem leh nimit 19 February,2007 ni a USA Today newspaper sungah USA gamsung Virginia gamke St. Jude Catholic biakinn a sem Roman Catholic ( RC) Diecese Rodis in biak inn neihsa sum US $ 600,000 ( tul za guk) a nek gukna hangin thu khenzum ah thu sitna a thuakna ka sim kha hi. Hih bang thu kasim lai in ka lungsim ngaihsutna ah mihing tampi te’n Pasian sangin sum thupi sak zawkna leh midang te’n hong mu kei, hong thei kei tah ci’n Pasian deih loh na hoihlo tampi a kisep ngamna hong phawk sak kik hi. Pasian ih mut kal cih bang a om sam loh hangin Pasian om lam i phawk khak loh hun tam pha mahmah hi.\nNewspaper a dang khat sung ka et kik leh Cartoon kigelhna column ah a hong tung ding 2008 kum, USA gamsung ah Presidential election a kidem ding ( candidate) a kithoi Democratic party a nominees te lak pan a hat pen Senator Hillary Cliton a kikona ka sim kha leuleu hi. Halary Cliton in a ma mee (vote) zonna ah a thupi sak pen hauhsakna a hih manin USA gamsung a Pasian um mi tampi in Pasian a mang ngilh khak ding lauhna tawh Hillary Cliton in “ Pasian sangin sum deih zaw hi ( More money than God)” ci’n a kona uh a hihi. Hih Cartoon ka muh ciangin kammal li (4) bek tawh kigelh hi na pi USA gam sung mite ngaihsutna hong kilang sak mahmah zo a, mitampi tak zong sum deihna hang in Pasian kiang pan lam pial khin zo a hih na hong kilang sak hanhan hi.\nHih a tunga thute ka muh ciangin tu lai tak Zomi te nuntakna zia zong ka mit kha sungah hong kilang siasua hi. Zomi te zong an nek tui dawn ding kisap manin nasep tuamtuam kisem samna pi haksatna tampi tawh leitung minam dangte nuntakna zia kipha zo nai lo hi.A beisa kum sawtnai lo hun ( 4-5 decade ago) lai in Zogam ah galkap piang ki ci a, tu hun tak teh Pasian nasem leh biakna na sem piang kici leuleu hi. Zong man takpi hi. Zomi te in nekzonna dingin a beisa hunsung a mi a tam zaw sep theih galkap na kisem ngeingai a, tu hun tak teh galkap na sep tawh innkuan nuntak kicing zo nawnlo a hih manin nuntakna zonna ding a om sun lampi a hi Pasian na leh biakna na kisem ngeingai leuleu hi. Pasian na sem ding a ki aap takpi leh sapna ngah takpi a kisap bangin, mi pawl khat zong om tak pi mah a, a hih hangin biakna na sem ding in sapna leh ki aap luat zong kullo in kisem thei hi. Mi pawlkhat te in biakna na sep leh Pasian na sep ki khenlo kha a hih manin biakna na sem pawlkhat te Pasian na sem kisa a pawl pi sung, khua sung leh gamsung ah buaina tampi om den hi. Biakna nasem te in a pualam ah a ut bangun gamta in nipi ( Sunday) ni ciangin pulpit tungah kah in thu hilh zong zum huai sa lo uh hi. Thu hilhtu te man lo a hih manin a tawpna thu ngai mi te zong lampial gawp in siatna piang thei zaw hi.\nZomi te pen a tamzaw Christian ki hi a, Pasian upna a thupi sak minam te i hihi. Sep ding bawl ding om leh Pasian min tawh nasem leng a nuam mahmah a hih manin na khempeuh Pasian min paulam in na kisem hi. Tua hi a, i tualsung nuntakzia ( civil society) zong i biakna in hong zeel a, i Christian biakna bulphuh na khempeuh kivai hawm a hihi. Biakna makai Upa, Siate pen kizah tak a, a thugen te uh hoihin hoih ta kei leh Pasian zahtak manin nial ding in kituat lo hi. Tua a hih manin i minam hoihna ding leh siatna ding pen biakna makai ( Upate leh siate) makaihna sungah om hi. Hoihna ding a hong makaih uh leh i minam bup in a zal ki zo dinga, hong pai khialh pih uh leh i minam bup in daan kituak ding hi.\nTua bang in Pasian zahtakna tawh a thu mang Zomi te sungah na sem ding mi hong kibeh lap in nasep zong nuam mahmah hi. A hizong in Laisingtho tawh a Pasian thugen mi khempeuh pen Pasian nasem taktak ding a ki aap leh sapna ngah hi lo uh a hi manin a piang thak takpi hi lo in, a kipiang thak sak mite hi a Pasian na sep ding sangin Biakna nasep ding hong kin zaw uh hi. A maute in mun khempeuh ah Pasian om cih um na pi Pasian sangin mite lau zaw uh a, mite muh loh leh theih loh na mun te ah a hoihlo nate sem ngam mawhlo uh hi. Pawlpi sum zong ne gu ngam lah lo uh hi. Khilhna tuamtuam zong bawl ngam lah lo uh hi. Tua bang mite in Pasian a lungkim sak ding sang sik in Pasian min dai sak zaw uh a hih manin i minam tungah Pasiah hehna hai hong kibua thei lai hi. Pasian a min dai sak khat leh nih hang tawh i minam bup tungah Pasian hehna i thuak kha thei hi.\nUSA gam zong a kiphuh khiat cil lai hun in Pasian upna leh muanna tawh kiphuh khia gam a hih manin“ In God we Trust” ci’n a sum laidal tungah ki gelh ngiat gam a hihi. Pasian upna leh muanna tawh a kal suan hun sung uh leh Pasian um taktak te in a makaih manin USA gam pen leitungah gam hoih leh a hau pen gam suak hi. A hizong in Pasian sangin sum a thupi sak luat uh ciangin a gam uh a hauhna zah in lungnopna om lo hi. Leitung bup ah kithahna leh khialhna (criminals) a tam pen na gam cileng kikhiallo ding hi. Abeisa April 16,2007 ni a Virginia Technology sang ah South Korea gam pan a suak mi khat in sang inn sungah mi (23) kap lum a, USA tangthu sungah mi khat i khut lum tawh mi a tam sihna pen khat a hihi. A gammi te leh gam sung makai te ( biakna makai leh politik makai te khempeuh) pen thu man gamtat nawnlo in Pasian sangin mihing te mai en zaw in Pasian kiang pan lam pial lua mahmah ta uh a hih manin Pasian hehna a gammi te khempeuh in thuak uh hi.Makai te khialhna a hi zongin mi khat i khialhna a hi zongin a ma bek in thuak lo in, mipi leh minam bup in ki thuak thei hi.\nPrevious: How Big Are You? ~ Dimno’ Pa\nNext: Rohingya te huhna piading Malaysia Tembaw Yangon tungta ~ ZD


url: =Na Rights na theihmah bangin :: ZOMI DAILY\nposted on 21 April 2018 at 11:40 pm Lomkholna: Article, Khaibawi\nNa Rights na theih mah bang in ~ Khaibawi\nTulai mi pawlkhat te’n ka utut ka genthei mah kei ding maw, keima right aive, I omna democracy gam aive, human rights ki zatna gam aive ci-in mipawl khat leh ki pawlna tuamtuam pawlkhat ama mimal hoihsak loh manin a innvak kawikawi in a gensiasia tawh media ah a khahkhah tawh ki om thei mawk uh hi.\nHih pen tulai ei Zomi Christian piangthak, khami a kicite nangawn in ann nek tuidawn, zuu le sa neek bangin nuamsa in mawhna, khialhna nangawn in ngaihsunlo hile hang kilawm liang hi. Ahi zongin tuaci banga mi mawkgensiat pen I Pasian nangawn in nadeih hetlo ahih manin Lai Siangthosung Thuciam lui leh Thuciam thak ah limtak nagen hi.\nThuciam lui lai-in Israel mite tungah Pasian in bangna ci hiam cih leh “Note in na mipihte lak uah migensia in na vaksuk na vakto kei ding uh hi” ci-in na thuhilh hi,(Siampi 19:16). Thuciam thak ah Jesu in bangna ci hiam cih leh “ a sanggam pa/nu kiangah bangmah a, ki manglo ci-a, a kobawlte uliante mai-ah thusitna thuak thei dinga, mihai ci-a, a simmawh mi-in hell meikuangsungah khulna thuak theiding hi, naci hi,(Matt 5:22).\nHuman rights aki zatna gamte leh Democracy gam te’n zong thukhun mah ana neiciat uh hi-a, ut bangbanga thugen a, gamta thei cihna hi peuhmahlo in tua thukhun a zuita dingin suahtakna (freedom) om hibek hi. Mi thu khat, ki pawlna khat peuh amau phalna omlopi in kimawk gentheilo a, mikhat peuh amau phalna omlopi in maan(photo) kizaih theilo, a maan uh kimawk suahsak theilo, a laigelh khat uh eima ut danin ki mawk zatgawp theilo ahih lam zong telhuai hi.\nKei zong hici dan thu nidang in katel hetkei a, Delhi ah Zomi Innkuan makaipi ka seplai in sanggam Thahdote Magrat kici numei khat in eimi numeino honkhat hong zuaksakteh Palik te’n mankha in Uttam Nagar Palik len ah ka paiteh mipihte lah ding ci-in lawppian zezen a, maan ka zaihsawm leh ka ki thuahpih SLIC asem lawyer khat in no,no, ama phalnalo tawh ki ngahlo ci-in hong gen a, hong nuamvat hetlo hi.\nEilam ah bel tua dan thukhun kitheilo in utut in kizaih lel hi hang. Sang lai I bawl ciangin leh laikhat peuh I gelh ciangin a kigelh sate copy ziauziauleng, noptuak mahmah, ki manbaih tuak mahmah a, ahi zongin tua pen guta a kisim mawk ahih manin ki zanghtheilo na hi leuleu hi.\nGamdang aom papi pawlkhat leh nu le pa pawlkhat te’n Women Rights leh Children Rights tello uh ahih manun a zite uh leh a tate uh pumlau, pum kihtak mawk uha, sum cih dan khat ahiau agen khak nangawn uh, a zi leh a tate hehding, taihsatding lau uh ahih manun neita kei leh aw!aw! sum deih maw,ci-in maivil in apia pahpah bang omke liang hihtuak hi.\nTuaci bang te’n pen a telloh man uh hi-a, kua theihpih loh in lungsim thongkia namkhat hi gige un hehpihhuai uh hi. A tel uh hi leh tuaci bang ding hipeuh mahlo in Women Rights I cih ciangin pasalte ut bangbanga bawlding, zite thu 100% mangding, thuhilh theilo ding, cihna leh Children Rights zattheihna gam I cih ciangin I tate sum hong ngetnak uh leh pia pahpahding, amau ut dandan a 100% omsak ding, taitheilo ding, sat theiloding cih hikhin samlo hi.\nNa zi neihsa um leh pai ama phalna omlo in ut bangbanga zatsak theih ahih loh mah bangin pasalte sum leh pai neihsa amau phalna omlopi in ut bangbanga zattheih hituanlo hi. Na tate uh zong sang sum leh amau neek leh dawn, nikten puansilh ading limtak napiak nak leh aval a, phengzat sak gawpding cih bang dan hilo hi. A thuman kei leh ataw kisat thei a, ahi zongin liamsaklo ding, dupsakloding, ama omsaklo ding cih ahi hi.\nKa gennop ah Rights I ci tateu zongin na khempeuh hih thei, ut banga kampau thei, gamta thei cihna hipeuhmahlo a, gamkhangtote ah Mawtaw nangawn na hawlteh ama painading mun leh hun bek ah kihawl a, lampi hoihta leh ama painading mun leh hun ahih kei a, na paiteitei leh palik te’ leh CCTV Camera in hong muh nak leh sumliau or mataw hawlthei nawnlo in hong kiteng sak or na licence hong sut or sum hong liausak etc, cih bang dan a tuamtuam himawk hi.\nAustralia Brisbane ah eimi papi khat in amau gam thukhun bangin mawtaw hawllo ahih manin palik te’n a matkhak uhteh kei zandeuh mah a, hong tung hipan ing, bang mah thukhun theinaikeng ci-in athum leh tuma kum 200 lai-a, hih thukhun aom khin hi, ci-in liausak veve cih thukhat ka zangei hi. Ei ngeina hi leh bel zan mah a hihteh ci-in ki theihsiam kha maitheiding hi.\nAhi zongin tuaci bang dan pen amau ngeina leh amau thukhun hilo ahih manun liausak veve uh himawk hi. Ei ngaihsut bang dan a, mi khempeuh na hikhinlo cih hong phawksak hi. Temtawi khat I vahehsak khak leh hong dot or hong sat theiding a, thautawi khat zong I vahehsak khak leh hong kapthei ding hi.\nTua ahih manin thu leh la khat peuh I gen a, na khatpeuh I sep dingteh hih ka thugen in mailam ah bangciang hong tunthei ding, hih ka nasep in mailam ah bangciang hong tuntheiding kei mimal leh ka minam, ka pawlpi, ka khua leh tui ading in phattuamna aom takpi mah diam, ahih kei leh mikhat peuh ki pawlna khat peuh hehna, khasiatna ahi khading hiam cih ngaihsun masa phot in gamta kampau ni.\nI paunak ah “sakhi in zong a tatnang kuamkua khual” na kici buang hi. Mi pawlkhat or makai khat or kumpi khat peuh muanna tawh midangte leh ki pawlna khat peuh nasak ding, minsiatna ding, kam I pau ding pen ei Christian te Pasian leh Jesu gen loh tuate a umlote nangawn in mi gensialo ding, mina sakding kampaulo ding cih thukhun a nanei uh ahih manun I Pasian deihna bangin gamta, kampau photphotleng, khamangthang aki man pan ding, leh midang te’n kamsang Daniel bangin eigen kullo in I Pasian hong theihlawh zawding uh ahih manun Na Rights na theih mah bangin Na Responsibility zong thie in. Tua hi leh I innkuan, I pawlpi leh I minam hong cidam, hong khangto tuamding hi. Khaibawi\nPrevious: Taxi azui Passenger khat apainading atunciang ki phongzo vetlo\nNext: Siamsin Medical Trip & Siamsin Summit: Zogam Paak-huanpi


url: =LESSON 12 September 11–17 ~ MUC\nLESSON 12 September 11–17\nAdmin 11:30:00 PM Articles, Sabbath School Lesson\nLungnuam Ngeilo Kamsangpa\nTu Kaal Sung Sim Ding: Jonah 1–4, Jer. 25:5, Ezek. 14:6, Mang. 2:5, Luke 9:51–56, Jude 1–25.\nKAMNGAH: “ Tua ahihleh keimah in ganhing tampi tham lo, a taklam khut leh a veilam khut nangawn a khenthei nailo naupang tul za le tul sawmnih sangin a tamzawte’ tenna a lian mahmah Nineveh khuapi pammaihsa lo ding ka hi hiam? ci-in a dawngkik hi.” (Jonah 4:11).\nLai Siangtho sungah a lamdang mahmah thu kigelh khat in Jonah thu hi ding hi. Amah pen Pasian kamsang, Pasian sapna ngah khat hi. Tua hi napi- in Pasian sapna panin taikhia hi. Tua ciangin a lungsim kikhel nading leh Topa sawlna bangin a sep nadingin a lamdangtakin Pasian in nasem a, amah zong kikhel hi; ahi zongin bang ngaihsun hiam? Mawh kisikna thu genin a zakna bangun kisik takpi uh a, siatna tawh a kipelh uh ciangin Jonah lungkim lo hi. Lunggimna, lungkim thei lo mi khat in, “ Tua ahih ciangin Topa aw, ka nuntakna hong lakkhiatsak mai in; bang hang hiam cihleh ka nuntak ding sangin si zaw leng kei adingin hoih zaw ding hi, ci-in thu a ngen hi (Jon. 4:3).\nJesuh mahmah in zong Jonah thu a gen in “Jonah in amaute kiangah thu a hilh ciangin a mawhna panun kisikkik uh ahih manin thukhen ni ciangin Nineveh khuamite in note mawhsakna thu hong gen ding uh hi. Note kiangah kong geninah: tu mahmahin note kiangah Jonah sangin a lianzaw khat a om hi” (Matt. 12:41). Hi mah hi, Jesuh in Jonah sangin lian zaw hi. Tua bang hi keileh Jesuh in eite Honpa hi thei lo ding hi.\nTu kaal sungin Jonah in lunggimna tawh kidimin lungnopna a neihloh theihlohna thute i pulaak ding hi.\nPai Loh Nading Mun Manawh\nJonah in a lawhcing Pasian nasem khat hi. Ahi zongin amah in Pasian na sem nuam pak lo hi. Jonah in bangbang sem taleh Pasian in Ama nasem dingin samkhia veve hi. Jonah in Pasian van zangin Ama hakkol in zong puaknuam hi napi kisuan nuam lo-in (Matt. 11:30), amah mah in tawlnga dingin zongtawm a, Pasian sawlna nungheisan hi.\nJonah in koi mun panin tawldamna leh lungnopna ngah dingin lamen hiam? Ama lametna bangin a ngah takpi hiam? Jonah 1 sim in.\nJonah in Pasian sawlna mun nungngatin lehtai hi. Pasian in Ama kamtai dingin kamsangte a sawl ciangin amaute in Pasian tungah a thu a la dongkik uh hi; ahi zongin tua bang hi lo-in Jonah in Pasian tungah dot ding zong ngaihsun lo hi (Pai. 4:13).\nA taktakin hun khatlai-in Pasian in ama thupuak gen dingin Jonah sawl ngei khin hi ( 2 Kum.14:2). Tua hunlai-in Topa sawl bangin Jonah in sem hi. Ahi zongin tu-in Topa in Nineveh ah pai dingin asawl ciangin bang hangin Jonah in thumang lo hi ding hiam?\nTangthu-kan mipilte muhkhiatna-ah Jonah hunlai BC kum zalom giat sungin Neo-Assyriante in thahatin Near East khempeuh ukcip uh hi. Kum 75 khit ciangin Neo-Assyrian kumpi Sennacherib in Judah do hi. Israel leh Samaria in tua-ma kum 20 lai-in gallel khin uh hi; kumpi Hezekiah in zong Assyrian do khin hi.\nTu-in Assyriante tawh kimuh ding hun hong tung hi. 2 Kum. 18, Isaiah 36 sung a bangin, Assyrian tawh kisai tangthute leh Nineveh khuapi-a Sennacherib kumpi innsung kawmtungte-a lim leh lai kigelhte in Lachish kisiatna thute pulaak hi. Lachish pen Hezekiah hunlai-in khanglam tawh kigamgi-in a om khuapi muanhuai mahmah khat hi. Tua lai kigelhte khat in a pulaakna-ah Sennacherib in khuapi muanhuai mahmah 46 susia-in mihing 200000 bang sal dingin kai hi, ci hi. Assyrian kumpipa in Lachish zogawp a, mi tul tampi salin man hi; Kumpi Hezekiah tawh mapangkhawmte a hingtangun vun hawkkhiatsak hi; Tua lo a dangte Assyria ah saltang dingin kaikhia hi.\nAssyriante gilo thei mahmah uh hi; amau bangin a gilo kuamah om lo hi. Tua bangin gitlohna tawh kidim khuapi-ah vapai dingin Pasian in Jonah sawl hi lo hiam? Jonah in Nineveh khuapi-ah a pai noploh ding mah hi lo hiam?\nPasian kiang pan taikhia cih thu ngaihsun in. Pasian kiang pan na taikhia ngei hiam? Tuaci ngei khin na hihleh na mazang hiam? Tua bang lampialna in bang hong hilh hiam?\nJonah in Pasian sawlna pan taikhia-in a omteh buai-na tawh kipelh lo hi. Tomno sung tawldam takin a om hithiat laitak Pasian in lamdangtakin huihpi sawl hi. Tuihual sungah sih ding panin Pasian in Jonah a honkhia dingin ngasa khat sawl hi.\nJonah in nga-pi gil sungah ni thum a om sungin ama nuntakna in Pasian tungah kinga hi cih phawk hi. I kitangsap taktak pen leitung in hong pia thei lo hi; i kisap taktak hong pia thei Jesuh bek hi, ci-in i theih nadingin khat veivei ciangin gentheih hamsatna i thuak kha thei hi.\nNga-pi gil sung panin Jonah thungetna Jonah 2:1–9 sim in. Jonah in bang ngen hiam?\nJonah in lauhuai-na mun tuipi tawngdong bek tham lo-in nga-pi gil sungah a om hangin biakbuk thu pulaak hi. Amah in “Topa biakbuk siangtho a lunggulhna thu pulaak hi. Hih munah bang thu om hiam?\nHih thu-ah Jonah in biakbuk bulphuhin thungen hi. Eite in zong biakbuk bulphuhin thungen ding kisam hi. Thukhun Lui hunlai-in Pasian a kimuh theihna mun khat bek om a, tua in biakbuk hi; Pasian in biakbukah om hi (Pai. 15:17, 25:8). Thungetna leh Pasian tawh i kizopna-ah biakbuk in a bulpi hi.\nJonah in a thungetna-ah a bulphuh biakbuk in Jerusalem biakbuk hi lo hi; vantung biakbuk bulphuh hi (Jonah 2:7). Tua munah lametna nei hi; bang hang hiam cihleh vantung biakbuk in Pasian omna mun leh Ama hotkhiatna hong pai-na mun hi.\nA tawpna-ah Jonah in a thupi thuman a phawk thak thu khat om hi. Amah in Pasian hehpihna sungah nungta ahihlam phawk hi. Amah in hotkhiatna ngahta hi. Nga-pi in Jonah lua khia hi; Pasian sawlna pan a taikhia kamsang Jonah in Pasian itna thei taktak ta hi. Thu-um mi khat adingin bitna lampi, tua hi-in tu-in Pasian sawlna leh ama suan sem dingin khensat hi. Tu-in Jonah in siatna tawh kidim, kamsangte a langpan den Nineveh lam zuanin vapai hi.\nKhat khat ciangin khua phawk thakna, khuamuh thakna nei-in i om nadingin eima hoihsak thute nusiat hun kisam hi. Jonah thuakna ahihleh a lamdang mahmah khat hi; nga-pi sung panin suahta hi; tua bang thu om khol lo ding hi. Ama thuak bang i phu kha kei zongin nisim i tatngei-te nusia-in a thakin kalsuan lehang muh thakna, phawk thakna nei thei ding hi lo i hiam?\nKhua dangte tawh tehkakna-in Nineveh in khua lian mahmah khat hi. “Nineveh in khuapi lian mahmah khat hi-in, ni thum sung bang lampai-khopna khuapi khat hi (Jonah 3:3).\nJonah 3:1–10 sim in. Kamsangpa tangko-na thu gitlohna tawh kidim Nineveh khua in bangci dawnkik hiam? Midangte tungah teci-panna-ah thumanpha bang hong hilh hiam?\nKhua sung lampi dungte-ah pai kawikawi-in Jonah in Pasian’ thupuak a tangko hi: “Ni sawmli khit ciangin Nineveh in kisia ding hi” (Jonah 3:4). Pasian sawl bang lianlian mahin Jonah in pulaak hi. A thu om khempeuh hong kihilh loh hangin tua thupuak in mite lungsim sukha mahmah hi; Nineveh khua mite in Jonah vaukholhna thu um thei pah uh hi.\nNidang hunlai mah bangin Nineveh kumpipa in a gam mite lungsim a kikhel dingin thupia pah hi. Mi khempeuh ganhing a kipan bangmah ne lo uh hi; dahna tawh kidim uh hi (ganhingte bangci bangin uh hi, cih hong kihilh lo hi ). Kumpipa in a kumpi tokhom nusia-in leivui lakah tu hi. Kisik takpi hi, cih kilang hi.\nJonah 3:6–9 sim inla, Jeremiah 25:5, Ezekiel 14:6, leh Mang. 2:5 tawh enkak in. Kumpipa pulaak thute sungah bang thute kihel a, kisikna mantak theitel ahihna bang pulaak hiam?\nJonah thugen sau lo hi; a deihna kiciansak hi; kisikna man thuthuk pulaak hi. Jonah thu gen a zak uh ciangin Kha Siangtho in Ninevite khua mite sungah nasem hi.\nNinevite khua mite in Israelte bangin Pasian makaihna mu kha ngei lo uh hi; ahi zongin amaute in mawh kisik nading thu a zakphetun kisik pah uh hi. A zak uh thute hangin amaute in Pasian hehpihna sungah ki-ap uh hi; hoihna tawh Pasian maipha kingah thei lo hi; Ama hoihna leh hehpihna tungah kipumpiak uh hi.”\nAhi zongin Jonah in Pasian hehpihna sungah nungta hi napi, Pasian hehpihna pen mi khempeuh ngah dingin ngaihsun lo hi; mi hoih kimkhatte ngah ding bekin ngaihsun hi.\nBang hangin Christian nunna-ah kisikna in thupi hiam? Mawh mun mahmah i hihteh, mawhnate kisik cih ciangin a khiatna in bang hi ding hiam?\nA Heh, A Lunggim Den Missionary\nJonah thu in Jonah 3 sunga teng bek hi lo hi.\nJonah 4:1–11 sim in. Jonah in bang khialhna nei hiam? Ama zia le tong hoih lohna panin bang thute pelh thei ding na hiam?\nJonah 4 in Pasian tungah Jonah hehna tawh kipan hi. Bang hang hiam cihleh Jonah in Nineveh khua mite kisikna hangin a hehsuak hi; a taktakin ama asep lawhcing hi zaw hi. Mite muhna-ah Jonah in zuauphuak kamsang bangin a ngaihsut khak ding uh patau hi. Pasian in lungduai takin kamsangpa hopih a, Jonah in naupang bangmah thei nai lo khat bangin gamta ahihna kilang hi.\nHih munah kamsangte a kipan Pasian nungzui taktak ahihna uh kilang hi. Amaute in zawhna khat khit khat a ngah uh hi.\n“Nineveh khuapi siatna kitheih mawhbawl hi lo-in Pasian in Nineveh khuapi susia nawn lo-in, a mawhna uh kisikin puanhampi silhin vutlakah kidiah hi. Pasian hehpihna hangin Nineveh khua mite kikhelna hangin a lungdam masa pen ding kimlai, Jonah in hehna tawh kidim zawsop hi. Bang hang hiam cihleh ama gen bangin tangtung lo-in mite muhna-ah kamsang zuau khatin a kiciapteh ding lunghimawh mahmah hi. Kamsang hihna tawisang nuam ahih manin siatna tawh kidim khuapi sunga mite manphatna mu kha nawn lo hi.” Ellen G. White, Prophets and Kings, p. 271.\nA kamsangpa tungah Pasian lungduai-na in lamdang hi. Pasian in Jonah zangnuam ahih manin, Ama sawlna panin kamsangpa a taikhiat ciangin, Pasian in huihpi leh ngasa tungtawnin Ama nasem dingin Jonah a sawlkik hi. Tu-in Jonah in Pasian geelna langpan veve lai ahih manin, Jonah ngaihsutna in man lo ahih manin amah leh amah a kisittel dingin Pasian in Jonah hopihkik a, “Na heh nading thu om ahi hiam,ci-in dong hi (Jon. 4:4, NKJV).\nLuke 9:51–56 sim in. Koi bangin Jonah tangthu tawh kibatna nei hiam?\n“Bang hang hiam cihleh Pasian in leitung mite hong it mahmah ahih manin khat bek a neihsun a Tapa a hong pia hi. Tua Tapa a um mi khempeuh in kisia loa nuntak tawntungna angah nading ahi hi” (Jn. 3:16). Jonah 4: 11 ah hih bangin kigelh hi: “Tua ahihleh keimah in ganhing tampi tham lo, a taklam khut le a veilam khut nangawn a khenthei nai lo naupang tul za le tul sawmnih sangin a tamzawte tenna, a lian mahmah Nineveh khuapi pammaih sa lo ding ka hi hiam?”A tawpna-ah Pasian in lungsim ngaihsutna khempeuh leh ngimna khempeuh tungah Thukhenpa hi, ci-in lungdam kipak huai mahmah hi lo hiam?\nKoi bangin Pasian hong hehpihna leh hong khualnate midangte tungah kilangsak thei ding na hiam?\nCiah Leh Kuan\nJonah in gimna a thuak ciangin ama nuntakna in a mawkna hi, ci-in ngaihsun hi. Nineveh in lauhuai khuapi khat hi. Ahi zongin Jonah tungtangah Nineveh khua mite in ama ngaihsut bang lo uh hi. A zak uh thu theitel pah uh a, manlang takin a mawhna uh kisik uh hi. Hih khua mite sangin Pasian sawltak kamsangpa Jonah in thaneem zaw hi.\nPasian in sawlmang lo kamsangpa samkhia teitei hi; bang hang hiam cihleh Jonah in Nineveh khua a pai loh phamawh a, tua khua mite in hotkhiatna thu a zak ding kisam hi.\nJude sim in. Koi bangin “Pasian hong itna sungah ei mahmah in kip ding i hiam? (Jude 21). A khiatna in bang hi ding hiam?\nThukhun Thak sungah bu tom penpen Jude in “Nuntak tawntungna hong puak ding i Topa Jesuh Khrih hehpihna na ngakkawmun Pasian hong itna sungah na kip un” ci-in hong hilh hi (Jude 21).\nPasian hong itna leh hong hehpihna i ngah ciangin tua tawh a khawl ding hi pah lo hi; Pasian hong itna sungah kiptakin nungta i cih ciangin Ama hong itna midangte tungah hawmsawn cihna hi. Midangte tungah hehpihna nei-in, meikuang sung panin amaute a honkhia ding ihi hi.\nJude 20–23 sim in. Jonah thu tawh bang kici zop hiam? Bang hong hilh hiam?\nJonah in Nineveh ah pai dingin Pasian in sawl hi. Jonah in Assyrian tawh kizopzia uh ngaihsut nadingin hun tampi kisam lo hi. Jonah in Assyriante tawh kizopna deih lo hi. Pasian sawlna ngah taleh amaute amuhdahna lianlua ahih manin Pasian sawlna nialpah hi.Jonah in vantungah Ninevite-te tawh teengkhawm dingin ut lo hi. Pasian in Nineveh khua mite a it bangin amah in zong a it ding ngaihsun kha lo hi. Jonah in Nineveh ah pai dingin Pasian in sam hi. Bang hang hiam cihleh Pasian in Ama gam sungah amaute zong nungta dingin deih hi. Pasian in Jonah zong sam hi. Bang hang hiam cilleh Pasian in Jonah it hi. Pasian in Ama thu sungah Jonah khangto-in Amah tawh nasem khawm dingin deih hi. Jonah in tawldamna mantak ngahin Topa tawh kizopna kip nei-a Ama deih bang sem ding leh midangte tungah zong upna leh lametna thu puaksawn dingin Pasian in a sapkhiat ahi hi.\nMidangte’n hotkhiatna thu amuh nadingun na hun bangzah na zangkhia hiam? Koi bangin tua bang nasepna in Jesuh sungah tawldamna hong guan hiam?\nNgaihsutbeh Ding: “Jonah in na lianpi khat a nasem khia dingin muanna lianpi tawh kisawlkhia hi. Amah a sawlpa in nasep lawhcinna leh matutna a pia ding hi. Pasian sawlna nial sese lo hileh, Jonah in gimna tuamtuamte thuak kha lo ding hi. Jonah in gimthuakin a om hangin Pasian in amah nusia lo hi. Gimna hamsatna tuamtuamte sung pan Pasian hotkhiatna a ngah khit ciangin kamsangpa in Pasian sungah muanna leh Ama ciangtan nei lo vangliatna muhthakna a ngah hi.” Ellen G. White, Prophets and Kings, p. 266.\n“Kiniamkhiatna leh lungsim takpi tawh nasepna tungtawnin mi tul tampi in hotkhiatna thu sang thei ding uh hi. Pasian itna nei mi khat in leitung pilna sangpipi neite, leitung minthanna neite itna kampau-na tawh a kikhelsak thei uh hi.”Ellen G. White, Christ’s Object Lessons, p. 232.\n1. Pasian sapna a sang hotkhiatna ngah mite tungah Pasian kamsangpa heh hi lo hiam? Koi bangin Jonah lungsimpuak na tel hiam? Khuavak langpang mi khat tungah Pasian lungduai-na kimu hi lo hiam?\n2. Jonah nunzia in Pasian in lampial mite honkhia hi bek lo-in Amah a zui mite nunzia zong khel hi , cih hong hilh hi. Topa theihna nei khin, tuhun\n3. Thuman zong thei khin hi mah taleng, koi bangin “lungsim thak,” “ngaihsutna thak” nei thei ding i hiam? Thuman thei cih thu leh thuman tawh kikhel cih thu in bang kilamdang hiam?\n4. Jude sim in. Bang thupuak om hiam? Bang hangin tuhun pawlpi dinmun tawh kituak mahmah hiam?\n5. Koi bangin midangte tungah hotkhiatna thu pulaakna in ei mahmah adingin thu hoih hi thei hiam?\n6. Jonah in Nineveh khua-ah a pai noplohna a hang thute in ahi thu vive hi phial taleh, Pasian in ama kalsuanna khial ahihlam theisak hi. Jonah bangin midangte tungah bangci bang lungsim puak manlote nei kha thei zel i hiam?